МЎЪМИН ҚАЧОН ФАРИШТАЛАРДАН АФЗАЛ БЎЛАДИ? - Mehrob.uz\nДўст ҳақида имкон қадар яхши гумонда бўлинг.\nМақолалар access_time13-апрел, 15:30\nТолҳа ибн Абдурроҳман ибн Авф ўз замонасида Қурайшнинг энг саховатли кишиси…\nМақолалар access_time21-ноябрь 2018, 18:55\nИнсон ҳаётида уйқунинг ўрни беқиёс. Кун бўйи ишлаб чарчаган тана аъзолари…\nҲаётий воқеа (ибратли) Ҳали вақт бор, ёшсан....\nМақолалар access_time1-ноябрь 2018, 11:36\nҲазрати Пайғамбар соллаллоҳу алайҳи васаллам Арабистон жазирасига…\naccess_time23-июль, 14:38 visibility451\n"Мўъмин киши беш ёмонлик ўртасидадир: мўъмин биродари унга ҳасад қилади, мунофиқ уни ёмон кўради, кофир уни ўлдириш пайида бўлади, нафс унга қарши туради, шайтон уни йўлдан оздиради".\n“Рамуз ал-аҳодис” 231\_11, ровий ҳазрати Анас ибн Молик разияллоҳу анҳу.\nМўъмин кишининг фаришталардан афзаллигининг сабабларидан бири унинг беш душман ўртасида ғолиб туриб, иймонини муҳофаза этишидир. Биринчиси, иймони заиф бир мўъмин Ҳақнинг тақсимига рози бўлмай, бошқа бир мўъмин биродари эришган неъматларга ҳасад қилади ва уни ранжитади. Ҳолбуки, ҳасад ҳасадгўйга ҳеч нарса беролмайди, аксинча, ундаги савобу яхшиликларни кетказади. Олов ўтинни ёндириб тугатгани каби, ҳасад солиҳ амалларнинг савобларини маҳв этади, охиратда қўлига бир нарса кирмайди. Мўъмин эса буларга сабр билан жавоб беради.\nМўъминнинг иккинчи душмани - мунофиқдир. У ҳам мўъмин учун бир бало, сўзини тингламайди, насиҳатини қабул қилмайди; мўъминга нисбатан нафрат ва ғазаби ҳар доим ошиб бораверади. Мўъмин ҳам унга қарши курашаверади.\nБуларнинг устига, учинчи душман кофир бўлиб, мўъминнинг асосий рақибидир. Кофир доимо мўъминга қарши курашади. Урушлар инсониятга катта фалокатлар ёғдириши маълум. Айниқса, бугунги урушлар. Шунинг учун тинимсиз ўқимоқ, шижоат кўрсатиб, бошқаларнинг асири бўлмаслик учун кеча-кундуз ҳаракат қилмоқ ва уларга бас кела оладиган даражада устиворликка эришмоқ ҳам иймонимиз тақозоси, ҳам Китобимиз ҳукмидир. Мусулмонлар бу хусусда масъулдирлар. Шу масъулиятни ҳис қилиб, диний илмларни ўрганиш баробарида дунёвий илмларни ҳам касб этиб, замонавий ҳарб жиҳозларини ишлаб чиқариш, аскарларни шижоатли, матонатли қилиб тарбиялаш, сабр билан ғалаба қозонгунга қадар курашиш мўъминнинг вазифасидир.\nМўъминнинг юқоридагилардан ҳам хавфлироқ бўлган яна бир душмани бор. У ўз нафсидир. Турли-туман ўйин, ҳийлалар билан мўъминни йўлдан адаштиришга ва гуноҳлар томон етаклашга, имкони борича иймонини ҳам олишга ҳаракат қилувчи яширин, кўринмайдиган, лекин ислоҳ этиш мумкин бўлган нафс бор. Бошқа душманлар билан сулҳ тузиб, тинч яшаш мумкин, аммо буниси билан ҳеч қандай сулҳ тузиб бўлмайди. У етти бошли аждаҳодан ҳам баттар. Нафсини тарбия қилган муҳтарам зотлар билан дўстлик қурилса, нафсни бирмунча ислоҳ этиш мумкин бўлади. Турфа навли дарахтлар пайванд қилиниб, яхши бир нав ҳосил бўлганида, инсон табиатидаги яхшиликларни юзага чиқаришнинг нега имкони бўлмасин? Инсоннинг бир муршиди комилга боғланиши, унга итоат қилиши нафсига қарши бир қуролдир. Буни унутмаслик керак.\nБешинчи душман эса кўз билан кўрилмас, қўл билан тутилмас шайтони лаиндир. Ҳақ таоло унинг бизга душманлигини Қуръони Каримда “Албатта, шайтон сизнинг очиқ душманингиздир” деб билдирган . Шайтонни фақат Аллоҳ таолонинг зикри қўрқитади. Банда Аллоҳнинг зикри билан машғул экан, шайтон унинг ёнига яқинлаша олмайди. Уни ҳақ йўлидан ҳам оздира олмайди. Аллоҳнинг зикридан ғофил бўлган бандаларни шайтон ўз тузоғига тезда илинтиради. Шундай экан, ҳар бир мўъмин доимо Аллоҳнинг зикрида бўлмоқлиги нақадар буюк саодат!\nМуҳаммад Зоҳид Қўтқу\n“Мўъминнинг сифатлари” китобидан.


Инфоурок › Другое › Презентации › Пезентация по узбекской литературе на тему: "Жаҳон отин Увайсий".\nЖаҳон отин увайсий ШЫМКЕНТ\nа). Ўқувчиларни Жаҳон отин Увайсий ҳаёти ва ижоди билан яқиндан таништириш, ифодали ўқиш сирларини ўргатиш; б). Шеърий асарларнинг яширин маъноларини англай олиш малакасини ҳосил қилиш; в). Эзгулик, инсонийлик, ота-онага ҳурмат, меҳр- оқибат каби нодир туйғуларни шакллантириб бориш. Дарс ўтиш услуби: аралаш дарс. Жиҳоз: интерактив тахта. Мақсад:\nДарс режаси: 1. Билишим – билишимга тушар ишим (шоиранинг ҳаёти ва ижоди ҳақида) 2. Шора тимсолини яратиш («Соғиндим» ва «Меҳнату аламларга мубтало Увайсийман» деб бошланувчи ғазалини шоира қиёфасида ёдлаш) 3. Ғазалхонлик лаҳзалари 4. Ўйла, изла, топ (чистонлар, видео-лавҳа) 5. Шеъриятдан завқланишнинг моҳияти 6. Хулоса (дарсни якунлаш)\nXIX аср ўзбек адабиёти шоираси 1779 йил\nШу кунгача эълон қилинган манбалардан маълум бўлишича, шоиранинг асл исми Жаҳон бўлиб, у 1779 йилда Марғилоннинг Чилдухтарон маҳалласида маърифатли оилада дунёга келган. Унинг отаси Сиддиқ деган киши бўлиб, икки тилда шеърлар ёзган. Онаси Чиннибиби эса мактабдорлик билан шуғулланган. Хат-саводини ўз оиласида чиқарган Жаҳон аввал онасининг мактабида хал-фалик қилган. Кейинчалик ўзи ҳам мактабдорлик билан шуғулланиб, “Жаҳон отин” номини ол-ган. Жаҳон отиннинг шеъриятга қизиқишида, аруз илмини ўрганишида акаси Охунжон ҳофиз-нинг хизматлари каттадир. Жаҳон отинни марғилонлик косиб Ҳожихон деган кишига турмушга берадилар. Улар оиласида бир қиз ва бир ўғил дунёга келади. Қизининг исми Қуёшхон, ўғлининг исми эса Муҳаммадхон эди. Аммо эри Ҳожихон узоқ яшамай вафот этади. Фарзандларини Жаҳон отиннинг ўзи тарбиялаб, вояга етказади. Жаҳон отинда шеър ёзишга ҳавас анча эрта уйғонган бўлиб, у “Увайсий”, “Вайсий” тахаллуси-даги лирик шеърлари билан тез орада элга танилади. Баъзи маълумотларга кўра, Увайсий амир Умархон ҳукмронлиги даврида Қўқонга келиб, саройдаги мушоираларда иштирок этган. Қўқон-лик адабиётшунос олим Пўлатжон Қайюмовнинг (1885 – 1964) “Тазкираи Қайюмий” асарида ёзи-лишича, Увайсий амир Умархоннинг вазири Қосим оталиқнинг укаси Нақибга қариндош бўл-гани учун шу ерга келиб турган. “Тазкираи Қайюмий”да бу ҳақда, жумладан, шундай ёзилади: “Баъзиларнинг айтишича, Оталиқнинг укаси Нақибнинг хотунига яқинроқ қариндош бўлгани-дан шунда турди. Бир-икки йилдан сўнгра шоиралиги билан шуҳратланди ва овозаси хоннинг ҳарамсаройига маълум бўлгач, Моҳларойим ўз ҳузурига қабул этди ва унга мушфиқлик этиб, ҳарамда ўзига муносиб бир ўрун кўрсатди. Умархоннинг ўзидан ҳам қочар, одоби таълимда ягона эди, деб мулла Салоҳжон махдум қозидан эшитиб, шоир Мирзойи Хўқандий сўзлаб эди”. 1842 йили Бухоро амири Насрулло томонидан Қўқон босиб олингач, Увайсий Марғилонга қай-тиб кетган ва умрининг охиригача ижод билан шуғулланиб, 1845 йилда, тахминан 65 ёшида вафот этган. Жаҳон отин Увайсий\nXIX аср ўзбек адабиётида шоиралар силсиласини бошлаб берган ижодкор шоира Увайсийдир. Унинг лирик шеърларидан иборат девони, “Шаҳзода Ҳасан”, “Шаҳзода Ҳусайн”, “Воқеоти Муҳаммад Алихон” достонлари адабиётимиз тарихида муҳим ўрин тутади. Увайсий ижоди ундан кейинги шоиралар ижоди шаклланишига сезиларли таъсир кўрсатган. Унинг бир қанча шеърлари халқнинг севимли қўшиқларига айланиб кетган. Шоира ҳақида қисқача маълумот ва шеърларидан намуналар 1945 йили чоп этилган “Ўзбек адабиёти тарихи хрестоматияси”нинг II томида, 1948 йили нашр этилган “Ўзбек поэзияси антологияси”да эълон қилинди. 50-йиллардан бошлаб шоира ҳақида илмий мақолалар ҳам ёзила бошлади. Абдулла Олимжон, Ўткир Рашиднинг илмий мақолалари ҳамда Тўхтасин Жалоловнинг 1959 йили нашр этилган “Ўзбек шоиралари” номли китоби Увайсий ҳаёти ва ижоди ҳақида нисбатан кенгроқ маълумот берувчи асарлардир. Увайсийнинг А.Қаюмов ва Э.Иброҳимова нашрга тайёрлаган нисбатан тўлиқ девони ҳам 1959 йили Ўзбекистон Фанлар академияси томонидан чоп этилди. Атоқли адабиётшунос олим Азиз Қаюмовнинг 1961 йили нашр этилган “Қўқон адабий муҳити” номли китобида Увайсий ҳаёти ва ижодига алоҳида фасл ажратилиб, шоира асарлари атрофлича таҳлил этиб берилган. Адабиётшунос Эътибор Иброҳимова эса Увайсий ҳаёти ва ижоди ҳақида махсус илмий тадқиқот яратиб, филология фанлари номзоди илмий даржасига эга бўлди. Шоира асарлари 1963 – 1993 йиллар давомида Э.Иброҳимова, М.Қодирова, И.Қосимов, А.Валихоновлар томонидан бир неча марта нашр этилиб, адабиёт ихлосмандларининг севимли мулкига айланди.\nУвайсий шоиралар даврасида\nҒазалхонлик лаҳзалари Дунёни бу кун давр ила даврони ғанимат, Келтурди халойиқни ки меҳмони ғанимат. Ту булбули мастона сузанрезни бул дам, Айвони жаҳон боғи гулистони ғанимат. * * * Ки булбул нола, афғон айламакни мандин ўрганди, Вужудин Шамъи сўзон айламакни мандин ўрганди. Бориб саҳрога қон бағримдан исҳор айладим бир кун, Фалак бағрин қизил қон айламакни мандин ўрганди. * * * Мени ул ёр вафодор билибдур, билдим, Ўзига анча харидор билибдур, билдим. Шодиға шод, ғамига яна ким ғамлиғдин, Беғараз дўсти дилафгор билибдур, билдим. * * * Аё, дилбари лаъл набим менинг, Тўкулди қадаҳдин шаробим менинг. Таним ичра ёқдинг жудолик ўтин, Ки ўртанди бағри кабобим менинг.\nЧистон айтмоқ – жавоб топмоқ Ул на қуш кўринмаским, шафақ болу пари, Мисли ул раф-раф сувору билсанггиз, йўқтур тани, Воқиф эрур кеча кундуз хизматида тўрт ғулом, Қон илан эрмиш мурасса бул чийистон маскани. (Қалб, тўрт-ғулом-кўз, оғиз, қулоқ, бурун) * * * Ул надурким, бир келин ўзи чўтир, Етти қат парда ичида мисли ҳур. (Маккажўхори) * * * Икки маҳбубини кўрдум, иккисин киндиги бир, Иккисин орасига тушсанг топадурсан касир. (Қайчи) * * * Ул надур ким пойи йўқ, юрса боши бирла юрар, Юрганида хок сурмай, онча устолик қилар. (Сув)\nУвайсий асарлари асрлар оша\nШеърий вазн ҳақида назарий материал билан танишиш Уйга вазифа:\nНомер материала: ДВ-030149


Kutubxona - Abdurauf Fitrat. Yurt qaygʻusi (ona bilan oʻgʻil) / Kiril\nSiz shu sahifadasiz: Abdurauf Fitrat. Yurt qaygʻusi (ona bilan oʻgʻil) / Kiril\nАсар номи Юрт қайғуси (она билан ўғил)\n«Бухоро ахбори» газетасининг 1920-йил 5-октябр сонида босилган\nФитрат бу асарларни йиғлаб, ҳайқириб ёзган эди, зиёлилар ҳам уни йиғлаб, ҳуррият учун курашиш ҳақида қасамёд қилиб ўқиганлар. Аммо, афсуски, ўзбек халқи Феврал инқилоби берган тарихий имкониятдан фойдалана олмади. Маълум бўлишича, Фитрат 1918-йилда ёзган «Юрт қайғуси» номли тўртта шеъридан ташқари, 1920-йилда ҳам шу номда яна бир сочмани ёзган экан. Бу Фитратнинг «Тенгиз» тахаллуси билан ёзилган асари бўлиб, «Бухоро ахбори» газетасининг 1920-йил 5-октабр сонида босилган ва яқинда адабиётшунос Сирожиддин Аҳмад томонидан матбуотда эълон қилинди. Асарда Бухоро амири тахтдан ағдарилгандан кейинги тарихий давр манзаралари тасвирланади. Бу шеърнинг топилиши Фитратнинг Туркистон Мухторият ҳукумати шафқатсиз равишда тор-мор этилганидан кейин ҳам эрк ва ҳуррият учун фаол кураш олиб борганидан дарак беради.\nФитрат худди шу фаолияти учун — ўз ватанининг мустақиллиги йўлида изчил фаолият олиб борганлиги учун дастлаб адабиёт оламидан узоқлаштирилди, ёзган асарлари нашр этилмади, 1937-йилда эса «халқ душмани» сифатида айбланиб отиб ташланди. Аммо бутун ҳаёти ва ижодини мустақиллик учун курашга тўла-тўкис бағишлаган, «Юрт қайғуси» сингари халқни озодлик учун курашга даъват этувчи шеърлар, насрий асарлар ва драмалар ёзган Фитрат доим халқ хотирасида барҳаёт қолади.\nШу давлат, шу ғурурларига маст бўлғон хоинларнинг касофати тегди. Бутун уйимни ёндирдилар, юрагимдан алангалар чиға бошлади, буюк биноларим ёниб битди. Гўзал-гўзал масжидларим кул бўлди. Золимга қарши отилган тўплар маним том юрагимни тешди, у мустабидларга қарши отилғон тўфанглар мани хавфга солди. Нима қилайин, оҳ, мингларча гуноҳсиз маълум ўғлон-ларимни ноҳақ ерда қонлари тўкилди, қанча оналар боласиз ва неча ўғлонлар онасиз қолди.\n"http://www.kutubxona.com/wiki/index.php?title=Abdurauf_Fitrat._Yurt_qaygʻusi_(ona_bilan_oʻgʻil)_/_Kiril&oldid=14065" dan olindi


Арманистонда мамлакатда хорижий ахборот воситалари фаолиятини тақиқловчи қонун қабул қилинди.\nХабарларга кўра, мамлакат парламенти депутатлари “Ахборот агентликларининг Арманистон ҳудудидаги фаолияти тўғрисида”ги қонунни биринчи ўқишдаёқ қабул қилган. Янги қонунда арман тилида эфирга чиқаётган бир нечта хорижий радиоларга Арманистонда фаолият юритиши учун тўлқин берилмайди. Хорижда тайёрланган радиолавҳаларни Арманистонда қайта эфирга узатган радиостанцияларга катта жарима солинади.\nМазкур қонун ЕХҲТ, халқаро ташкилотлар ва Арманистон мухолифати томонидан кескин танқид қилинди.\nЕХҲТнинг билдиришича, қабул қилинган қонун “Озодлик” радиосининг Арманистондаги фаолиятига чек қўйилишига сабаб бўлади.


Рус депутатлари визасиз режимни бекор қилишни таклиф этмоқда\nРоссия депутатлари марказий осиёлик муҳожирлар устидан назоратни кучайтириш ва виза режимини жорий қилиш таклифи билан ҳукумат идораларига мурожаат қилди. Россия коммунистлари Валерий Рашкин ва Сергей Обухов меҳнат муҳожирлари кўринишида кириб келаётган ИШИД террорчилари Россия тинчлигига жиддий хавф солаётганини иддао қилмоқда. Мутахассислар эса депутатларнинг бу хавотирларини мутлақо асоссиз эканини гапирмоқда.\nДума депутатлари Марказий Осиё давлатлари билан виза жорий қилишни таклиф этмоқда\nРоссия Давлат Думаси депутатлари Марказий Осиё давлатлари билан визасиз режимни бекор қилиш ташаббуси билан чиқди.\nҒояни илгари сураётган Думанинг Миллатлар масалалари бўйича қўмитаси раиси биринчи муовини коммунист Валерий Рашкин ва КПРФ Марказий қўмитаси котиби Сергей Обухов визасиз бўлган Ўзбекистон, Қирғизистон ва Тожикистондан кириб келаётган мигрантларни “Ислом давлати террорчилари ва экстремистик гуруҳларига алоқадорлиги синчковлик билан текшириш” зарурлигини гапирмоқда.\nБу халқ намояндалари фикрича, ИШИД жангарилари Россияга террорчилик ҳужумларини уюштириш ва уруш очиш билан таҳдид қилгани, улар Россияга кириб келишга ошиқаётгани, аммо “айрим сабабларга кўра айнан марказий осиёлик фуқаролар орасида даъват қилишда катта натижаларга эришишлари мумкинлиги” тўғрисида баёнот берди.\n- Биз Ўрта Осиё халқларини ҳурмат қиламиз, ИШИд ташкилотининг террорчилик фаолияти Қуръон томонидан мутлақо номақбул эканини эътироф этаётган уларнинг дин пешволарини иззат қиламиз, аммо террорчилар алдаш, қўрқитиш ёки товламачилик йўллари билан бу мамлакат фуқароларини ёллашда муайян ютуқларга эришишлари мумкин деб ҳисоблаймиз, дея тушунтириш берди депутат Валерий Рашкин.\nБундай “хатарлар”нинг олдини олиш мақсадида ғоя ташаббусчилари ФМС ва Чегара хизмати раҳбарлари номига юборилган махсус мурожаатномада чегарада Марказий Осиё давлатлари муҳожирларини ИШИД ва бошқа халқаро террорчи-экстремист гуруҳларга алоқадорлигини синчковлик билан текширишни таклиф этмоқда. Шунингдек, Россияда ИШИД ва у билан боғлиқ муаммоларни бартараф этиш учун коммунистлар Валерий Рашкин ва Сергей Обуховлар Ўзбекистон, Қозоғистон, Тожикистон ва Туркманистон билан виза режимини жорий этиш етарли, деб ҳисоблашини билдирди.\nДепутатлар Туркманистон давлати 1999 йилда барча МДҲ давлатлари билан аллақачон виза режими асосида борди-келди қилиши, Қирғизистон Республикаси эса куни кеча Россия ташаббуси билан тузилган Евросиё иқтисодий иттифоқига қўшилгани тўғрисида хабари бўлмаса керак.\nУндан ташқари, Дума депутатлари Россияда меҳнат қилаётган 80 фоиз муҳожир ўзбек, тожик ва қирғиздир, деган асоссиз “статистика” рақамларини ҳам келтирганини кўриш мумкин. Куни кеча Федерал миграция хизмати эълон қилган расмий статистика маълумотларига биноан, Россияда яшаб келаётган 11 миллионга яқин муҳожирдан тақрибан 4,4 миллиони – марказий осиёлик, жумладан 2 миллион 156 мингги ўзбекистонликлардир.\nЭслатиш жойизки, 2015 йилнинг июнь ойи охирларида “Ислом давлати” етакчилари Кавказ ҳудудида Россия вилоятини тузиши тўғрисида эълон қилингани айтилган эди. Депутатлар ўз хатларида Россия ҳудудида сўнгги пайтларда турли террорчилик гуруҳлар вакилларининг ёллаш бўйича фаолияти кучайганига эътибор қаратди. Депутатларни Россия президенти Владимир Путиннинг журналистлар олдида қилган охирги чиқишларидан бирида ИШИД Россияга тўғридан-тўғри таҳдид солмаслигини айтгани ҳам ишонтирмаган, кўринади.\nЎз мурожаатномасида Дума намояндалари мисол тариқасида 2013 ва 2014 йилда Москва вилоятида “Ўзбекистон Ислом ҳаракати”га қарши махсус амалиётлар олиб борилганини ҳам эслади.\nИсломни қабул қилган Варвара Караулова\nМаълумки, бу Валерий Рашкиннинг ИШИДга қарши кураш бўйича биринчи ташаббуси эмас. Бундан олдинроқ депутат Туркия орқали Сурияга кетаётган МГУ толибаси Варвара Караулованинг қўлга олиниши ортидан барча Россия олий ўқув юртларида талабалар орасида экстремистик ҳаракатларнинг пайдо бўлиши олдини олиш масаласи билан шуғулланувчи ваколатли шахсларни тайинлаш ташаббуси билан чиққан эди.\nАйни пайтда, Россия Жамоатчилик палатасида фарзандлари ИШИД таъсири остига тушиб қолган россияликлар учун 14 июль куни “шошилинч линия”ни ишга туширишини эълон қилди.\nИдора расмий вакили Алексей Маишев ота-оналарга психологик ёрдам ҳам берилишини айтди:\n- 14 июль куни жамоатчилик билан фикр алмашуви тадбири бўлиб ўтади. Бу тадбир натижасига мувофиқ ота-оналарга биз ёллаётган шахсларга қарши курашиш бўйича махсус йўриқнома тайёрламиз, ўша куниёқ биз “шошилич линияни” ҳам ишга туширамиз, деди жамоатчилик палатаси вакили.\n“ИШИД таҳдиди – сафсата!”\nРоссия ҳукумат доираларида “Исломий давлат” гуруҳларининг таҳдиди борасида сўнгги пайтларда бот-бот гапирилаётган бўлсада, мутахассислар бу хатар бироз бўрттириб кўрсатилаётганига жамоатчилик эътиборини қаратмоқда.\nРус сиёсатшуноси Георгий Мирский\nРоссия Фанлар Академияси профессори, таниқли сиёсатшунос, тарихчи ва шарқшунос Георгий Мирский Озодлик билан суҳбатда Дума депутатларининг бу қурқувларини “сафсата” деб атади. Яқин Шарқ масалалари бўйича мутахассис Россия бошқа томондан таҳдид кутиши керак, дейди:\n- Бу сафсата! ИШИД Шимолий Кавказга таҳдид қилмаслигини англаш учун харитага бир боқинг. Улар эгаллаётган ерлар билан Россия ўртасида Ироқнинг ярмиси, Сурия, Туркия, Эрон, учта Кавказорти республикалари мавжуд. Бу ғирт бемани гап! Россияга бошқа жойдан таҳдид бўлиши мумкин. У ерда жанг қилаётган россияликлар бир кун эмас- бошқа кун қайтиб келади. Лекин биз уларни киритмаслигимиз керак! Бизда уларга қарши курашиш осонроқ. Ғарб мамлакатларида бу масала оғирроқ, чунки уларнинг тузуми, қонун-қоидаларига мувофиқ сен бу мамлакатларга келганинг билан уларга алоқанг борлигини исботлаш зарур ва ҳоказо. Шу сабабли, Дума депутатларининг бундай ташаббусларини эшитиб, парламентимизни “халқаро шармандалик” деб бежиз атамайман! Лекин бу дегани Ислом радикализми мамлакатимизда йўқ, дейиш ҳам катта хато булади. Одамларимиз давлатимизга бўлган ва эртангги кунга бўлган ишончсизликдан бундай оқимларга қўшилиб кетмоқда, деди Георгий Мирский.\nСиёсатшунос ҳукумат аъзоларининг бундай таклиф-ташаббуслари жамиятга бўлаётган ҳақиқий таҳдидлардан адаштираётганини қўшимча қилди.\nШарқшунос олим Георгий Мирский билан суҳбат\nРоссиянинг Хавфсизлик масалалари бўйича идораси котиби муовини Евгений Лукьянов ИШИД жангарилари қаторида асосан Шимолий Кавказдан бўлган 2 мингча россиялик борлиги тўғрисида маълум қилган эди.


ЗАМОНАВИЙ ҚИШЛОҚ ХЎЖАЛИГИ ПРОФЕССИОНАЛЛАР УЧУН\nТомчилаб суғориш тизимини лойиҳалаштириш ва ҳисоблаш\nПуркатгич тизимини лойиҳалаштириш ва ҳисоблаш\nТомчилаб суғориш тизимини монтаж қилиш\nПуркатгич тизимини монтаж қилиш\nСуғориш сувини тақдиқот қилиш, таҳлил ва тавсия\nТупрокда макроэлемент мавжудлигини таҳлил қилиш ва тавсия\nЎсимлик тўқимасининг таҳлили, макроэлементлар меъёри тавсияси\nМевали дарахтларни экиш ва шакл бериш\nБизнинг сайтимиз энг замонавий ва юқори самарали қишлоқ хўжалиги технологияларини, ускуналарини ва материалларини қўллашга қизиқувчан кишиларга, шунингдек агробизнес ва агросервис соҳасида ишловчи бизнесменларга мўлжалланган.\nSMART! – қўлланилаётган ўғитлар миқдорини ҳисоблашнинг такомиллашган дастурий таъминоти бўлиб, у ўғитларнинг айнан сизнинг экинингиз учун керак бўлган аниқ таркибини беқиёс алгоритмлар ёрдамида ҳисоблаб чиқариш, ҳисобини юритиш ва экинларга ўғитни меъёрда солиниши имконини беради.\nДастур экиннинг озуқа моддаларига бўлган эҳтиёжни ҳисобга олган ҳолда сувнинг, тупроқнинг ва экинларнинг ҳолати бўйича олиб борилган таҳлил натижалари асосида ўғитларнинг танловини, оптимал миқдорлари ва таркиибини бир зумдаёқ ҳисоблаб чиқаради.\nНатижада сиз ўғитларни ортиқча солиб юборишдан ҳам, кам солиб қўйишдан ҳам, тупроқнинг ва сув таъминоти манбаларининг шикатсланишидан, уларнинг ифлосланиши ва тиқилиб қолишидан, ерни минераллашувини ортиб кетишидан ва бошқа кўплаб хатоликлардан автоматик тарзда холи бўласиз.\nЎғитлар дастурини қўллаш бўйича ҳисоб-китоб тавсиялари ўғитлардан оптимал фойдаланишни таъминлайди. Экинни етиштириш шароитларидан қатъий назар: очиқ дала майдонидами, иссиқҳонада ёки гидропоника ёрдамидами SMART! сиз етиштираётган экин учун минерал ва органик ўғитлардан фойдаланишнинг оптимал тавсиясини ҳисоблаб чиқариб беради. Ўғитларни қўллаш бўйича тавсиялар катта миқдордаги ахборотга ва аниқ кимёвий ҳисоб-китобларга асосланган бўлиб, қуйидагиларни ифодалайди:\nЭкинлар учун керакли озуқа моддаларини, шу жумладан озуқа микроэлементларини қўшимча ҳисоблаб чиқиш.\nЎғитларни солиш меёрини ҳисоблаб чиқиш – дала шароитларида қўллаш учун ёки озуқа эритмалари тарзида фойдаланиш учун (ҳисоб-китоблар ppm, мэкв/л, ммоль/л, кг/гектар, фунт/акр, галл/акр вва бошқа бирликларда).\nЭкинингиз учун зарур озуқа моддалари миқдорига оид тавсиялар тупроқ, сув ва ўсимлик ҳолати таҳлили асосидаги озуқа модадалининг сингдирилиши тўғрисидаги маълумотларни интеграцияланган ҳолда берилади.\nОзуқа моддаларининг ўзаро нисбатини ҳисоблаб чиқариш.\nФертигация ва гидропоника шароитида эрувчанлик чегараларини ҳисоблаб топиш.\nОзикавий коришма тайёрлаш жароёнида ўғитни суюлтириб қўшиш меёрини ҳисоблаб чиқиш.\nЎғитлар ўртасидаги кимёвий реакцияларни башорат қилиш.\nЗаҳирадаги ўғитлардан оптимал фойдаланиш.\nEC, pH, SAR, TDS ўзаро нисбатини, озуқа унсурлари ва бошқа муҳим кўрсаткичлар нисбатини башорат қилиш.\nЭкинларнинг озуқа унсурларига бўлган эҳтиёжи қуйидагиларга: ривожланиш босқичи, ҳосил етиштириш мақсади ва қўллаш орасидаги муддатларга боғлиқ.\nСув, тупроқ ва ўсимлик тўқимаси намуналарни синовдан ўтказиш натижалари изохлаш.\nШунингдек яна кўплаб бошқа хоссалар...\nДастур хатоликларга йўл қўйишнинг олдини олишга ва энг кам харажатлар билан юқори самарадорликка эришиш имконини яратиш билан биргаликда агротехник қарорлар қабул қилишда кўмакчи вазифасини бажаради .\nПостановлением Кабинета Министров от 26.01.2018 г.\nБўш иш ўринга эълон\nЕвропалик хамкорлар билан ташкил этилаётган лойихада қатнашиш учун қишлоқ хўжалик билимига эга бўлган ёш ташаббускор кадрлар танлови эълон қилинади. Бир мавсум агроном вазифасида ишлаб, синовдан ўтишингизни таклиф этамиз.\n(Ўзбекистон Республикаси қонун ҳужжатлари тўплами, 2013 й., 26-сон, 334-модда)\nТупроқдаги ва ўсимликлардаги фосфор ва калий\nФосфор ўсимликлар озиқланиши учун зарур бўлган муҳим макроээлемент ҳисобланади. У фотосинтез, қувваттнинг ўтказилиши ҳамда углеводларнинг парчаланиши каби модда алмашинуви жараёнларида иштирок этади. Фосфор тупроқдаги органик бирикмаларда ва минералларда мавжуд бўлади. Бироқ енгил киришимли фосфорнинг миқдори тупроқда мавжуд\nАзот таркибини мувофиқлаштириш\nАзот ўсимликлар озиқланиши учун энг зарур асосий унсурлардан бўлиб, у экинлар учун нисбатан кўп миқдорда талаб этилади. Азот таркибини муваффақиятли мувофиқлаштириб туриш ҳосилдорликни оптималлаштириб, азотнинг атроф муҳитга минимал тарқалгани ҳолда кўпроқ фойда олиш имконини беради. Бироқ азотни мувофиқлаштириш беқиёс\nУндирилган уруғлар нима ва улар нима учун керак бўлади?\nУндирилган уруғлар – бундан 5 минг йил аввал ҳам маълум бўлган қадимий соғломлаштирувчи восита ҳисобланади. Ушбу шифобахш таом бизларни бир вақтнинг ўзида кўплаб хасталиклардан халос этиб, уларнинг қайтарилишга йўл қўймайди. Табиатнинг ушбу инъоми ато этадиган нарса чинакам саломатликдир. Уруғлар униб чиққанда, уларда кескин ўзгаришлар содир бўлади:


Муносабат майдони 29 November 2018 15:11 216\nШавкат Мирзиёев 28 ноябрь куни Чирчиқ дала ўқув майдонида юқори даражадаги жанговар шайликка келтирилган бўлинмаларнинг махсус-тактик машқларини кузатди.\nЎзбекистон Республикаси Президенти, Қуролли Кучлар Олий Бош Қўмондони Шавкат Мирзиёев кўрсатмасига биноан, Мудофаа вазирлиги қўшинларининг жанговар тайёргарлигини текшириш учун жорий йил 26 ноябрь эрта тонгда қўшинлар “Тревога!” сигнали билан юқори жанговар шайлик ҳолатига келтирилди.\nБунда асосий эътибор қўшинларни барқарор ва узлуксиз бошқаришни ташкил этиш ва қўллаб-қувватлашга қаратилди. Текширувнинг барча босқичларида хавфсизлик қоидаларига, ҳарбий техника ва қуролларнинг созлигига қатъий риоя қилиняпти. Тўсатдан текширув давомида махсус тузилган идоралараро ишчи комиссия қўшинлар ҳаракатини назорат қилиб, таҳлил этиб бормоқда.\nМашғулотлар шартига кўра, мамлакатда ижтимоий-сиёсий вазиятни издан чиқариш, иқтисодиёт тармоқлари, ўта муҳим объектлар, аҳолининг оммавий йиғилиш жойларида қўпорувчилик актлари содир этиш ҳамда шаҳарлар ва аҳоли яшаш пунктларида оммавий тартиббузарликлар келтириб чиқаришни мақсад қилган, давлат чегарасига яқин ҳаракатланаётган шартли душманни аниқлаш ва яксон қилиш машқларида ҳаво-десантчилари, артиллеристлар, мото-ўқчилар, танкчилар, махсус операция кучлари ҳамда Ҳарбий-ҳаво кучлари бўлинмалари қатнашди.\nЭнг замонавий турдаги жанговар вертолётлар шахсий таркибни белгиланган ҳудудга десант усулида етказди. Парашют-десант батальони марралар оралиғидан суқилиб кирган шартли душманни умумқўшин захира куч ва воситалари билан яксон қилиш вазифасини муваффақиятли бажарди.\nУнда Президент Шавкат Мирзиёев Ўзбекистонни ривожлантириш бўйича Ҳаракатлар стратегияси асосида барча масалалар қатори ҳарбий қурилиш соҳасида ҳам кенг кўламли ишлар амалга оширилаётганини таъкидлади.\nЙиғилишда мамлакатимиз ҳарбий қудратини янада мустаҳкамлаш, мудофаа саноати ва ҳарбий таълимни ривожлантириш, қурол-аслаҳа ва ҳарбий техникаларни модернизация қилиш, ахборот-коммуникация технологияларини жорий этиш орқали қўшинларни бошқариш тизимини такомиллаштириш масалалари таҳлил қилинди.\n– Мана, Амир Темур бобомиз билан ҳаммамиз фахрланамиз. Лекин, холисона айтайлик, улуғ Соҳибқироннинг “Тузуклар”ини қанча аскар ўқиган, – дея савол қўйди Шавкат Мирзиёев. – Ёки буюк саркарда Жалолиддин Мангубердининг ҳаёти ва ҳарбий маҳорати ҳақида ҳамма ҳам етарли билимга эгами? Ваҳоланки, бу аждодларимизнинг ғалабалари, стратегия ва тактикаларини дунёдаги кўплаб ҳарбий мактаб ва академияларда бугун ҳам ўрганишади.


Ravon Россияда муваффақиятли бўлиши учун нима қилиш керак - эксперт фикри - 22.08.2019, Sputnik Ўзбекистон\nАвтоэксперт Ravon автомобилларининг Россия бозорида муваффақиятли бўлиш шартларини эълон қилди. 22.08.2019, Sputnik Ўзбекистон\n17:17 22.08.2019 (янгиланди: 17:30 22.08.2019)\n© Sputnik / Илья Питалев / Фотобанкка ўтишМосковский международный автомобильный салон-2016. День пятый\nАвтоэксперт Ravon автомобилларининг Россия бозорида муваффақиятли бўлиш шартларини эълон қилди.\nТОШКЕНТ, 22 авг – Sputnik. Россиялик автомобил эксперти, Drive интернет портали директори Илья Межибовский Ravon автомобиллари Россия бозорида муваффақиятли сотилиши учун нималар қилиш кераклигини айтди.\nМежибовский фикрига кўра, Ravon автомобиллари ўз нархига мос ва маълум сегментда рақобатбардош бўлиши мумкин, фақат бунинг учун дилер тармоқлари фаолиятини яхши ташкил қилиш керак.\n“650 минг рубл нарх - бундай машиналар учун ўринли нархдир. Ўзбекистондаги завод ҳам замонавий, маҳсулот сифати анча юқори. Буёғига кўп нарса ушбу маҳсулотни Россия бозорида сотишни йўлга қўшишга, дилерлик тармоғини тузишга боғлиқ бўлади”, - деди эксперт.\nАйни дамда Россия автомобил бозори ҳажми бироз камаймоқда. Лекин айнан шундай шароитда кам бюджетли сегментга мўлжалланган Ўзбекистон австосаноати маҳсулотлари муваффақиятли бўлиши мумкин.\nЭслатиб ўтамиз, бироз олдин Ravon янги нархлар билан Россия бозорига қайтганини эълон қилган эди.


Бухорода Қозоғистон автобуси «авария»га учради, бир киши вафот этди\nБухорода Қозоғистон автобуси «авария»га учради, бир...\n05.08.2019 12:18 0 1808\n2019 йил 04 август куни соат 18:30 ларда «Бухоро-Хоразм» (Олмаота-Нукус) йўналишида ҳаракатланиб бораётган Қозоғистон Республикасида рўйхатга олинган «VANHOOL» русумли, KZ 545 АРV13 давлат рақам белгили йўловчи автобуси «авария»га учради. Бу ҳақда Бухоро вилояти ички ишлар бошқармаси матбуот хизмати хабар бериб ўтди.\nХабарда айтилишича, Жондор тумани «Луқмон» МФЙга қарашли чўл массиви ҳудудидан ўтувчи А-380 халқаро йўлининг 299 километрида йўл-транспорт ҳодисаси содир бўлган. Ҳодиса оқибатида автобусда йўловчи сифатида кетаётган 1 нафар шахс воқеа жойида вафот этган, 2 нафар шахс оғир ва 8 нафари турли даражадаги тан жароҳатлари олган.\nАвтобусда бўлган барча йўловчиларга биринчи тиббий ва психологик ёрдам кўрсатилган. Мазкур ҳолат бўйича Бухоро вилояти ИИБ ҳузуридаги тергов бошқармаси томонидан Ўзбекистон Республикаси ЖКнинг 266-моддаси 2-қисми билан жиноят иши қўзғатилиб, йўл транспорт ҳодисаси сабаблари ўрганилмоқда.


Буюк мутафаккирларимиз: Абу Зайд Дабусий | Azon.uz - Ахборот-таҳлилий портал\nБуюк мутафаккирларимиз: Абу Зайд Дабусий\n15:30 08.01.2018 509\nИслом манбашунослари “Ўрта асрларда Марказий Осиёда мусулмон оламида ҳанафия мазҳабининг иккита катта илмий маркази вужудга келди. Бу илмий марказлардан бири 9-10-асрларда Бухорода, иккинчиси 10-11-асрларда Самарқандда юксак даражада ривож топди”, деб маълумот берадилар. Қадимшунослар маълумотларига кўра, Бухоро ҳанафия мазҳаби илмий марказининг вужудга келиши мусулмон оламида улуғ аллома саналган Муҳаммад ибн Ҳасан Шайбонийнинг шогирди, буюк фақиҳ Абу Ҳафс Кабир ва у тарбиялаб етиштирган олимлар билан боғлиқ бўлса, Самарқанд илмий марказининг асос солинишида Имом Бухорий, Имом Доримий, Абу Мансур Мотуридий каби алломаларнинг хизматлари катта бўлди.\nБу иккита илмий марказдан Ислом оламида машҳур бўлган минглаб алломалар етишиб чиқдилар. Улар орасида Абу Ҳафс Кабир Ўрта Осиёда фиқҳ илмига асос солди, Имом Бухорий ҳадис илмининг султони даражасига етишди. Абу Мансур Мотуридий суннийликда калом мактабини яратди. Бурҳокиддин Марғиноний фиқҳ илмининг қонунларини ҳужжатлаштириб берди. Абу Бакр Колободий тасаввуфнинг илмий асосларини ишлаб чиқди. Буларнинг бари Ислом илмининг тараққий этишига хизмат қилди. Шу даврда ҳар икки илмий марказнинг энг яхши анъаналарини давом эттирган улуғ алломалардан бири, буюк фақиҳ, ватандошимиз Абу Зайд Дабусий бўлади.\nУнинг номи тарихий асарларда Абу Зайд Убайдулло ибн Умар ибн Исо ал Қозий Дабусий деб келтирилади. Исмидаги Абу Зайд Убайдулло алломанинг куняси ва номини англатса, Дабусий нисбаси унинг туғилган жойи билдиради. Муаррихлар қадимий битикларида у туғилган жой Дабусияни гоҳ қишлоқ, гоҳ қалъа, шаҳар деб зикр этадилар. Абу Бакр Муҳаммад Наршахий “Бухоро тарихи” асарида “Ҳали Бухоро шаҳри вужудга келмаган, лекин қишлоқлардан баъзилари пайдо бўлган эди. Нур, Ҳарқонруд, Вардона, Таровга, Сафна ва Исвона ўша қишлоқлар жумласидандир. Подшоҳ турадиган катта қишлоқ Бойканд эди. Дабусий катта қалъа бўлиб, шаҳар деб шуни атар эдилар” деб маълумот беради. Бошқа бир муаррих Ийсо ибн Мусо Абу Аҳмад Бухорий Ғунжор “Бухоро тарихи” асарида “Дабусия ўз аркига, шаҳристони ва рабодларига эга, ўнлаб мадрасалари мавжуд илм шаҳри эди”, деб ёзади. Ҳақиқатан ҳам, Самарқанд ва Бухоро шаҳарлари оралиғида, Пахтачи тумани ҳудудида, Зарафшон дарёси соҳилида жойлашган Дабусиянинг 160 гектардан ошиқ харобалари унинг қадимда улуғвор шаҳар бўлганлигини кўрсатади. Бўлғувси аллома ана шу шаҳарда ҳижрий 367, милодий 978 йилда дунёга келади. Дастлабки таълимни Дабусиядаги илм даргоҳларида олади. Кейин таълимни Самарқанд ва Бухоро мадрасаларида давом эттиради. Фиқҳ илмини мукаммал ўрганади. Бу борада у икки буюк фақиҳ – Абу Бакр Муҳаммад ибн Фазл Бухорий ва Абу Жаъфар ибн Абдулло Уструшоний ўзига устозлик қилганини алоҳида эҳтиром билан эътироф этади.\nАбу Зайд Дабусий Ислом оламида фиқҳ, усул, хилоф, жадал ва тасаввуф илмлари бўйича иқтидорли аллома сифатида улуғланган. У илмнинг мазкур соҳаларида кўплаб асарлар яратиш билан чекланиб қолмади. Фаннинг янги тармоқларини, йўналишларини кашф қилди, фиқҳ илмини янада юксак даражага кўтарди, янги ҳаётий хулосалар билан бойитди. Шунинг учун унинг илмий иқтидори, салоҳияти барча даврларда кўплаб олимлар томонидан тан олинган. Муаррихларнинг “Вафоёт ул-аъён”, “Тож ут-тарожим”, “Жавоҳир ул-музия”, “Фавоид ул-баҳия” каби асарларида келтирилишича, у ҳар доим Бухоро, Самарқанд, Дабусия шаҳарларида машҳур ва таниқли олимлар билан фаннинг турли соҳаларида мунозаралар олиб борган. Бу мунозараларда, баҳсларда янги фикрларни, ғояларни ўртага ташлаган. У фиқҳ соҳасида илмий йўналишдан ташқари амалий фаолият билан ҳам шуғулланган. Бухорода қозилик қилган. Мусулмон оламида машҳур бўлган Бухоронинг етти қозиси – қуззоти сабъадан бири ҳисобланган. Ҳанафия мазҳабидаги фақиҳлар Дабусийни нафақат қуззоти сабъанинг вакили деб, балки унинг раиси деб улуғлаганлар. Шу сабабли алломанинг номига “ал Қозий” нисбаси доимо қўшиб айтилган. Бу ном унинг шахсига нисбатан эҳтиромни билдирган.\nИлм-фан оламида алломанинг ўнта асари ҳақида маълумот етиб келган. Уларнинг аксарияти фиқҳ илмига – Ислом қонуншунослигига бағишлаб ёзилган. Булар орасида “Таъсис ун-назар” (“Қарашларни асослаш”), “Тақвим ул-адилла” (“Далилларни баҳолаш”), “Китоб ул-асрор фил-усул вал фуруъ” (“Фиқҳ илми асослари ва тармоқлари сирлари ҳақида китоб”), “Ал амад ул-ақсо” (“Энг олис мақсад”) деб номланган асарлари алоҳида ажралиб туради. Бу асарларнинг нодир қўлёзмалари дунёнинг турли кутубхоналари хазиналарида сақланиб қолган. Улардан иккитаси “Таъсис ун-назар” ва “Тақвим ул-адилла” бугунги кунда мукаммал ҳолда нашр қилинган. Қолган икки асарининг айрим қисмлари чоп этилган. Булардан ташқари алломанинг “Хизонат ал ҳудо” (“Ҳидоят хазинаси”), “Шарҳ ал Жомиъ ал Кабийр” (“Жомиъ ал кабир”нинг шарҳи”), “Ал анвор фи усул ил-фиқҳ” (“Фиқҳ асаосларини очувчи нурлар”), “Ан-нузум фил-фатово” (“Фатволардаги тартиб-қоидалар”), “Тажнис уд-Дабусий” (“Дабусийнинг тартиб ва таснифи”), “Ат-таълиқа” (“Ҳошия”) каби асарлари номлари турли манбаларда кўрсатилган, лекин қўлёзмалари шу пайтгача топилмаган. Шу билан бирга унинг мунозара ва тасаввуф илмига оид асарлари бўлганлиги ҳақида маълумотлар ҳам бор. Аммо ҳозирча бу асарларнинг номи ҳам, ўзи ҳам мавжуд эмас. Шунга қарамай, мавжуд асарларининг ўзи алломанинг илм-фан оламидаги нуфузи юксак бўлганлигини кўрсатади.\nАбу Зайд Дабусий Ўрта Осиё фақиҳлари орасида ўзига хос янги илмий асослари ва теран фалсафий тафаккури билан шуҳрат қозонган аллома. У асарлари орқали фаннинг усул ул-фиқҳ (ҳуқуқшунослик асослари), илм ул-хилоф (қиёсий ҳуқуқшунослик), фуруъ ул-фиқҳ (ҳуқуқшунослик йўналишлари) ва тасаввур илми соҳаларида катта янгиликлар яратди. Аллома “Таъсис ун-назар” (“Қарашларни асослаш”) асарида ҳуқуқшуносликнинг ўзига қадар ўрганилмаган “илм ул-хилоф” (қиёсий ҳуқуқшунослик) деб аталган қисми хусусида сўз юритади. Асарида бир ҳуқуқий масала ёки муаммони ўртага ташлайди. Уни ҳал қилишда фақиҳлар турли фикрлар, ғояларга асосланганликларини кўрсатиб беради. Натижада бир ҳуқуқий муаммони ҳал қилишда кўплаб фақиҳлар, турли фиқҳий мактаблар вакиллари, ҳар хил мазҳаблар алломалари ўртасида бир-биридан фарқ қилувчи қарашлар, ихтилофлар юзага келганлигини аниқлайди. У ихтилофли масалаларни 8 қисмга ажратади. Фиқҳий масалалар юзасидан келиб чиққан ихтилофларни, қарама-қаршиликларни 84 умумий қоида асосида тартибга солади. Ҳар бир қоидани амалий масалалар билан изоҳлайди. Бошқача айтганда, у илм ул-хилоф – қиёсий ҳуқуқшуносликнинг илмий назариясини ишлаб чиқади ва бу фаннинг асосчисига айланди. Абу Зайд Дабусийдан кейин фиқҳ соҳасида хилоф илмидан алломалар кўп фойдаланишган. Буюк фақиҳ Бурхониддин Марғиноний “Ҳидоя” асарини яратишда уни ўзига асос қилиб олганлигини эҳтиром билан ёзади. Қиёсий ҳуқуқшунослик дунё илмида 20-асрнинг иккинчи ярмига келганда алоҳида фан сифатида ривож топди. Буларнинг бари ватандошимиз улуғ алломанинг минг йиллар илгари яратган илмий назариясининг ҳаётбахшлигини кўрсатади.\nАлломанинг фиқҳ илмидаги яна бир муҳим кашфиёти “усул ул-фиқҳ” (ҳуқуқшунослик асослари) соҳасида ишлаб чиққан янги илмий йўналиш билан боғлиқ эди. Маълумки, шариатда қонунлар Исломнинг асоси бўлган Қуръони карим, ҳадислар, фатволар ва бошқа манбаалардан мантиқий ҳукмлар чиқариб олиш натижасида белгиланган. Бу фиқҳ илмида нақлий ривоятлар асосида ҳукм чиқариш деб аталган. Усул илми ана шундай ҳукмлар чиқариш учун асос, метод вазифасини бажарган. Абу Зайд Дабусий эса ҳукм чиқаришда нақлий ривоятлар билан бирга ақлий ривоятлардан ҳам фойдаланиш йўлларини яратган. Яъни ҳар бир ҳукмни Исломий манбалардан ташқари ҳаётда рўй берган воқеа-ҳодисалар, муаммолар моҳиятини чуқур ўрганиш, таҳлил қилиш орқали чиқаришга эришган. Бу усул илмини, ҳуқуқшунослик асосларини бойитишга, уни янгилашга, Ислом қонунларини эса ҳаётий асосда мукаммаллаштиришга хизмат қилган. Шу билан бирга аллома фиқҳ илмига қиёс усулини, қонунларни ва қонунлар учун асос бўлган воқеликларни қиёсий ўрганиш жараёнини ҳам олиб кирган. Натижада илм ул-хилоф – қиёсий ҳуқуқшуносликни усул ул-фиқҳ – ҳуқуқшунослик асосларининг бир қисми деб белгилади. “Тақвим ул-адилла” асарида қиёс усулининг имкониятларини, унга оид барча муҳим ва мураккаб атамалар, қонун-қоидаларни изоҳлаб берди. Бу борада аллома ўзидан олдин ўтган фақиҳларнинг фикрларини илмий жиҳатдан исботлади ёки рад қилди. Алломанинг бу илмий фикри нафақат усул илми ривожида туб бурилиш ясади, балки ўз даври учун илмий жасорат ҳам эди. Шу боис араб алломаси Ибн Халдун “ҳанафий имомларидан Абу Зайд Дабусий қиёс бўйича барчадан кўра кенг кўламли асарлар яратди, бу илмга тегишли бўлган барча баҳс-мунозараларга якун ясади. Шу йўсинда усул ул-фиқҳ илми мукаммал даражага кўтарилди, унга тегишли масалалар ечимини топди, қоидалар тартибга келтирилди. Аллома мусулмон оламида фиқҳ илмининг пешқадамларидан бирига айланди” деб ёзган эди. Кейинги давр алломаларининг барчаси Дабусийнинг усул илмидан фойдаланган ҳолда асарлар яратдилар. 20-аср тадқиқотчиси Броккельманнинг фикрича, эндиликда дунё ҳуқуқшунослиги ривожи асосида ҳам аллома кашф этган усул илми қоидалари муҳим манба бўлиб хизмат қилмоқда.\nТарихдан маълумки, даврлар ўтиши билан Ислом динида турли фирқалар, мазҳаблар юзага келган. Бу фирқалар, мазҳаблар вакилларининг қарашларида ҳар хилликлар, ҳатто ўзаро зиддиятлар, ихтилофлар пайдо бўлган. Жумладан, Исломий илмлар – ҳадис, калом, тафсир, усул ул-хилоф, усул ул-фиқҳ ва бошқа шу каби соҳаларда яратилган асарларга фирқалар, мазҳаблар нуқтаи назаридан баҳо берилган. Яъни, бирор аллома ҳанафия мазҳаби вакили бўлса, унинг асари ҳанафийлар томонидан улуғланган, шофеъийлар, моликийлар томонидан эса тан олинмаган ёки бу асар танқид қилинган. Ислом оламида камдан-кам алломаларнинг асарлари барча мазҳаблар вакилларининг эътирофига сазовор бўлган. Ана шулардан бири Абу Зайд Дабусийдир.\nАллома меросининг тадқиқотчилари, унинг асарлари барча мазҳаб вакиллари учун доимий қўлланма вазифасини ўтаганини таъкидлайдилар. Хусусан, шофеъий мазҳаби вакили аллома Абдулкарим Самъоний Дабусийни ўзига устоз деб қарайди. Унинг “Тақвим ул-адилла” асаридан фойдаланиб “Қавотиъ ул-адилла” (“Қатъий далиллар”) асарини яратади. Ёки алломанинг “Китоб ул-асрор фил-усул вал фуруъ” асари Испаниянинг Андалусия ҳудудларигача етиб борган, андалусиялик тасаввуф олими Ибн Арабий Бағдод шаҳрига келиб, Дабусийнинг асарларидан нусха кўчириб Шимолий Африка – Мағриб мамлакатларига олиб бориб тарқатганлиги унинг Ислом оламида машҳурлигидан далолат беради. Ёхуд араб файласуфи Ибн Рушд асарларида Дабусийнинг илмий ғоялари таъсири яққол намоён бўлади. Унинг асарлари деярли барча мазҳаблар вакиллари томонидан шарҳланган. Буларнинг бари улуғ аждодимизнинг мусулмон дунёсида улуғ аллома сифатидаги нуфузини кўрсатади.\nТарихий битикларда улуғ алломанинг 1039 йилда ҳаётдан кўз юмганлиги ва Бухорода имом Абу Бакр Тархон мақбараси яқинида дафн этилганлиги ҳақида маълумот берилади. Ўша даврда алломанинг вафоти илм аҳли ўртасида ғоят катта йўқотиш деб баҳоланган. Тадқиқотчи Халил Малиснинг ёзишича, Абу Зайд Дабусийнинг “Тақвим ул-адилла” асари қўлёзмаларидан бирининг ҳошиясида аллома вафоти муносабати билан Абу Али ибн Синонинг унга бағишлаб битган марсияси сақланиб қолган. Араб тилида битилган мазкур марсияда “Агар бутун коинот кўксини йиртиб, қўллари билан юзига уриб, қон йиғлаб мотам тутган кишидек тасаввур қилинса ҳам Қози Абу Зайдга муносиб аза тутиш ҳаққи адо қилинмаган бўларди”, деган фикр билдирилган. Марсияда алломага бундай юксак эҳтиром кўрсатилиши ва бу эҳтиром буюк мутафаккир Абу Али ибн Сино томонидан билдирилиши улуғ ватандошимиз, фиқҳ илмининг забардаст олими Абу Зайд Дабусийнинг Ислом оламидаги хизматлари беқиёс эканлигидан далолатдир.


Ўзбекистонда "Ақл марказлари" трендга айланмоқда — Review.uz\nЎзбекистонда "Ақл марказлари" трендга айланмоқда\n"Ақл марказлари" нафақат Тошкент шаҳрида, балки бутун республика бўйлаб ўз фаолиятини бошлайди. Олий таълим муассасалари эса ўз навбатида ҳудудий миқёсдаги мавжуд муаммоларга инновацион ечим топиб, ҳудудда илм-фан ривожланишида локомотив вазифасини бажаради.\nЖорий йилнинг 2 март куни Ўзбекистон Республикаси Президенти Маслаҳатчиси А.Абдуваҳидов раислигида Олий ва ўрта махсус таълим, Халқ таълими вазирликлари, Вазирлар Маҳкамаси ҳузуридаги Таълим сифатини назорат қилиш давлат инспекцияси, вилоятлар ҳокимларининг ўринбосарлари, вилоятлар ва туманларнинг таълим масалалари бўйича масъул раҳбарлари, олий таълим муассасалари ректорлари ва проректорлари иштирокида видеоселектор бўлиб ўтди.\nВидеоконференция тарзида ташкил этилган йиғилишда умумий ўрта, профессионал ва олий таълим тизимларига оид долзарб масалалар муҳокама қилинди.\nЖумладан, умумий ўрта ва олий таълим муассасаларида ўқувчи-талабаларнинг давомати назорати мактаб директорлари, ҳокимликлар ва ректорлар эътиборидан четда қолаётгани алоҳида қайд этилди. Бу борада таълим муассасаси–маҳалла–оила ҳамкорлиги яхши йўлга қўйилмаганлиги таъкидланди.\n– Университетлар ўзи жойлашган ҳудуднинг “ақл маркази”га айланиши керак, – деди Президент маслаҳатчиси А.Абдувахидов. – Маҳаллий ҳокимлар ойда бир марта олимлар ва профессор-ўқитувчилар билан учрашиши керак. Олий таълим муассасалари эса ўз навбатида ҳудудий миқёсдаги мавжуд муаммоларга инновацион ечим топиши, ҳудудда илм-фан ривожланишида локомотив вазифасини бажариши керак.\nТаълим муассасаларидаги давоматни яхшилаш, тартиб-интизомни кучайтириш, жиноятчиликнинг олдини олиш бўйича амалга оширилган ишлар, профессионал таълимда янги ўқув йилига тайёргарлик ва ишлаб чиқиладиган ўқув меъёрий ҳужжатларнинг бугунги кундаги ҳолати юзасидан фикр алмашилди.\n– Таълим сифатини ошириш – олий таълим тизимидаги энг муҳим масала бўлиб қолаверади, – деди вазир И.Мажидов. – Ўқув жараёнини ташкил этиш, талабаларнинг дарсда иштирок этиши ва шу каби ташкилий жараёнлар электронлаштирилади, таълим жараёнига замонавий АКТ кенгроқ жорий қилинади.\nШунингдек, йиғилиш давомида “Универсиада” спорт ўйинларини юқори савияда ташкил этиш мақсадида маҳаллий ҳокимликлар, олий таълим муассасалари ва ОАВ ўртасидаги ҳамкорликни кучайтириш зарурлиги таъкидлаб ўтилди.\nЭслатиб ўтамиз, АҚШнинг Пенсилвания Университети етакчи илмий марказларнинг “Global Go To Think Tank Index Report 2019” рейтингини тақдим этди.\nМарказий Осиёдаги энг яхши илмий марказлар рейтингида Ўзбекистон Республикаси Президенти Администрацияси ҳузуридаги Иқтисодий тадқиқотлар ва ислоҳотлар маркази (ИТИМ) Марказий Осиёдаги энг яхши 63 тадқиқот ва таҳлил институтлари орасида 10-ўринни эгаллади. Ўтган йилга нисбатан бир поғона юқорилаган ИТИМ, 2016 йилга нисбатан уч поғона юқорига кўтарилди.\nБир йил олдин ИТМ Иқтисодий тадқиқотлар ва ислоҳотлар маркази шаклида қайта ташкил этилди\nШҲТнинг ақлий марказлар консорциумининг биринчи йиғилиши бўлиб ўтди\n«Ақл марказлари» ТОП-15 талиги эълон қилинди


Президентни футбол ўйинида чалиб йиқитганлар унга...\n12.03.2018 20:48 0 300\nБурунди Республикаси президенти Нкурунзиза\nАфриканинг марказида жойлашган Бурунди Республикасида ғалати ҳодиса юз берди. Ҳозирда учинчи муддатга президентликка сайланган Нкурунзиза футбол ўйини пайтида рақиб ўйинчилари ўзини йиқитганликлари учун футбол ташкилотчиларини қамоққа олдирди. Бу хакда «Франс-Пресс» агентлиги хабарига асосланиб «Франс 24» хабар бермокда.\nГап шундаки, президент Нкурунзиза собиқ спорт ўқитувчиси бўлиб, ҳозир ҳам маҳаллий футбол клубларига қарши тўп суриб туради. 1 март куни Бурундининг шимолида жойлашган Кирембанинг футбол жамоаси ва президентнинг «Аллелуя ФК» жамоаси футбол ўйнайдилар. Табиийки, президент ўз жамоаси таркибида тўп суради.\nЎйин давомида Конгодан келган икки нафар футболчи ўйин давомида президентга катта қаршилик кўрсатади. Унинг оёғига тўп тушса кўполлик ишлатиб бўлса ҳам тўпни олиб қўяди, уни гол уришга қўймайди ва ҳатто бир марта президентни қўполлик ишлатиб йиқитади ҳам. Ўйиндан сўнг президентга қарашли бўлган Бурунди махсус хизматлари футбол ташкилотчиларидан икки нафарини «Президентга қарши суиқасд ташкил қилиш» айби билан қамоққа олиб кетишади.\nОдатда Бурунди президенти футбол ўйнаган пайтда ўйинчилар ундан камида 3 метр узоқликда юришлари керак ва президентга яқинлашишга ҳақлари йўқ. Агар президент гол урмоқчи бўлса, рақиб футболчилари унга халақит бермасликлари керак бўлади. Айтишларича, ҳакамлар рақиб ўйинчиларига «агар президент гол урмаса, у гол ургунча, керак бўлса, эрталабгача ўйнайсизлар», деб айтиб қўяр эканлар.\nБурунди президенти билан боғлиқ мазкур қоидаларни бурундилик футболчилар яхши билар эканлар ва миллий чемпионат ўйинларида улар ҳар доим президентга ютқазиб берар экан. Киремба билан бўлган ўйинда эса рақиб жамоасида ўйинга тушган конголик футболчилар Бурунди президентини танимас ва ёзилмаган қоидалардан бехабар бўлган.


21.02.2018 15:58 0 165\nЎзбекистоннинг Ҳиндистондаги элчихонаси томонидан мазкур мамлакатнинг турли олий ўқув юртларида таҳсил олаётган ватандош талабалар иштирокида давра суҳбати ўтказилди. Бу ҳақда «Жаҳон» АА хабар берди.\nАйни вақтда Ҳиндистонда 50 нафарга яқин ўзбекистонлик ёшлар ахборот технологиялари, иқтисодиёт, шарқшунослик, инглиз тили каби қатор йўналишларда илм ўрганишмоқда.\nУчрашувда уюшманинг 2018 йилдаги иш режаси муҳокама қилиниб, ундаги асосий йўналишлар сифатида Ўзбекистон билан Ҳиндистон ўртасидаги маданий, илмий-маърифий алоқаларни кенгайтириш борасида иш олиб бориш, Ҳиндистон илмий марказлари, кутубхона ва музейларида сақланаётган ва биз учун муҳим аҳамиятга эга бўлган Ўзбекистон тарихи ва маданий бойлигига оид нодир қўлёзмалар каталогини тузиш, мазкур мамлакатнинг инновация ва ахборот технологиялари йўналишидаги илғор тажрибасини ўрганиш каби тадбирлар қайд этилди.\nТадбир якунида Ҳиндистонда таҳсил олаётган ўзбекистонлик ёшларни бирлаштирувчи уюшма тузишга қарор қилинди. Элчихона билан яқин ҳамкорликда иш юритадиган мазкур ташкилот йиғилиши ҳар ойда камида бир маротаба ўтказилади.\nТузилманинг раиси этиб Жавоҳарлал Неру университети магистранти Музаффар Хақбердиев, котиб этиб эса Дели университетининг Рам коллежи талабаси Азиза Зоирова сайландилар.\nТаълим 04/11, 18:05\nТалабалар ўртасидаги фан олимпиадалари такомиллаштирилади, пул мукофоти берилади


Ўзбекистон Транспорт вазири Элёр Ғаниев лавозимидан бўшатилгани айтилмоқда — Sof.uz\nЖАҲОН 61,090,385 42,288,517 1,433,279\nЎзбекистон Транспорт вазири Элёр Ғаниев бошқа ишга ўтиши муносабати билан ўз лавозимини тарк этгани айтилмоқда. Турли ОАВлар ўз манбаларига таяниб хабар беришича, 5 август куни президент шу ҳақдаги фармонни имзолаган.\nЭлёр Ғаниев 2020 йилнинг февралида Очилбой Раматов ўрнига Транспорт вазири бўлганди.\nЭлёр Ғаниев 2012-2017 йилларда Ўзбекистон Республикаси Ташқи иқтисодий алоқалар, инвестициялар ва савдо вазири, 2017 йил ноябридан президент девонида сектор бошлиғи, 2018 йил августидан - президентнинг иқтисодиёт соҳаларини ривожлантириш, инвестиция ва ташқи савдо сиёсатини амалга ошириш масалалари бўйича маслаҳатчиси ўринбосари бўлган, 2019 йилнинг январидан 2020 йилнинг январигача Бош вазирнинг инвестициялар ва ташқи иқтисодий алоқалар масалалари бўйича ўринбосари лавозимида ишлаганди.\nАйни вақтда у қайси ишга ўтгани ҳақида аниқ маълумот йўқ.\nЭлёр Ғаниев ишдан олиш Транспорт вазири\n13.10 16:13 383 Жамият\n19.08 11:24 370 Ўзбекистон


Фотосаёҳат: Янги муҳташам “Новомосковская” биносининг очилиш маросими\n21:31 / 22.05.2017\n20 май куни “Golden House” компанияси пойтахтнинг марказида қад ростлаган янги “Новомосковская” турар-жой мажмуининг тантанали очилиш маросимини ўтказди. Айтиш жоизки, бу кеча ўзининг ноодатийлиги, ёрқин лаҳзаларга бойлиги билан меҳмонларда катта таассурот қолдирди. Қандай қилиб дейсизми? Бу саволга жавобни маросимдан тайёрланган эксклюзив фоторепортаж орқали билиб оласиз.\n“Новомосковская” - бу Тошкентдаги энг йирик қурилиш компаниясининг ноёб лойиҳаси. Кенг йўлаклар, бетакрор дизайн ва ажойиб боғ манзараси – буларнинг бари турар-жой мажмуини шаҳардаги энг гўзал масканга айлантиради.\nТантанали очилиш маросими\nКенг миқёсда ўтказилган очилиш маросими меҳмонлари карнай-сурнай садолари остида кутиб олинди. Кечани “Golden House” компаниясининг раҳбари Шуҳрат Шамсуддинов очиб берди:\n“Бизнинг ҳозирги кундаги энг катта лойиҳамизнинг очилиш маросимига ташриф буюрганингиз учун ташаккур. Биз бу иморатни одатдагидек қурилиш биноси эмас, балки кўплаб оилаларга шинам уй бўлиши учун жуда ҳам узоқ вақт, қаттиқ тайёргарлик кўрдик. Умид қиламанки, натижа сизларни қониқтирди».\nКомпания раҳбари «Новомосковская» турар-жой биносининг қурилиш лойиҳаси муаллифи билан қизил боғичларни кесиш маросимини ҳам ўтказишди. Шунингдек, компаниянинг фаол ходимларини тақдирлаш кечаси ҳам бўлиб ўтди.\n“Di Live” гуруҳининг жонли ижродаги тароналари эса кеча меҳмонларига унутилмас онларни ҳадя этди.\nБолалар учун чинакам байрам\nОчилиш маросимида болажонлар учун севимли эртак қаҳрамонлари махсус байрам шарларини улашишди. Аквагримм усталари эса болаларга ажойиб суратлар чизишди.\nКеча мемонлари Gorchitsa, Чайкоф ҳамда La Cantine ресторанлари томонидан тайёрланган мазали егулик ва ичимликлардан ҳам баҳраманд бўлишди. Эслатиб ўтамиз, айнан шу ресторанлар эндиликда “Новомосковская” турар-жой мажмуида фаолият олиб боради.\n“Новомосковская”да сиз уйдан ташқарига чиқмаган ҳолда вақтингизни чоғ ўтказишингиз мумкин. Сабаби, мажмуа ичида Makro супермаркети, Befit фитнес-маркази, Garderobe кийимлар дўкони, Evropa Exclusive пойабзаллар макони ҳам мавжуд.\nОчилиш маросимида компания ўзининг фаолиятига доир тақдимотларни ҳам намойиш этди.\nGolden House Ўзбекистонда илк бор архитектура ва қурилиш йўналишида чоп этиладиган журнал – Archikultura тақдимотини ҳам ўтказди.\nSebzor турар-жой мажмуасининг сўнгги хонадонлари ўз эгаларини кутмоқда!\n09:00 / 14.05.2018\n“Sebzor” – мегаполис маромидаги шарқона шинамлик\n12:09 / 05.04.2018


GM Uzbekistan нинг собиқ раҳбари ҳибсхонадан уй қамоғига ўтказилди\nЎзбекистон Миллий Хавфсизлик Қўмитасининг тергов изоляторида 29 апрелдан бери ҳибсда турган Ўзбек-Америка қўшма автоконцерни GM Uzbekistan нинг 46-ёшли собиқ раҳбари Тоҳиржон Жалилов озодликка чиқарилган.\nМаълум бўлишича, Жалиловни ўтган хафта Тошкентнинг Гвардейский кўчасидаги хавфсизлик хизмати терговгача изоляторидан, судгача шаҳарни тарк этмаслик шарти билан озод этишган. У гаров эвазига уй қамоғига ўтказилган.\nЭслатиб ўтамиз, 46-ёшли Тоҳиржон Жалилов, 2010 йилдан буён GM Uzbekistanни бошқариш билан бирга «Узавтосаноат» акционер компанияси бошқаруви раисининг ўринбосари ҳам бўлган. У шу йилнинг апрелида компаниянинг пулларини қаллоблик йўли билан ўзлаштирганликда гумон қилиниб ҳибсга олинган эди.\nТекширувлар натижасида, Тоҳиржон Жалиловдан ташқари корхонанинг яна камида 10 ходими ҳам қўлга олинган, GM Uzbekistan собиқ бош директорининг ўғли ҳам шулар қаторида.\n«Узавтосаноат» АЖ бошқарувидаги манбаларнинг айтишича , «мамлакатда раҳбарият алмашгандан сўнг, нафақат Жалиловга нисбатан балки умуман автоконцерндаги текширувларга ҳам муносабат ўзгарган».


Жисмоний тарбия - Бу нима? - Онлайн Тиббий Энциклопедия MedLife.Uz\nЖисмоний тарбия, бадан тарбия – соғлиқни мустаҳкамлашга, одам организмини уйғун равишда ривожлантиришга қаратилган умумий тарбиянинг узвий қисми. Жамиятдаги жисмоний маданият аҳволини билдирувчи кўрсаткичлардан бири. Жисмоний тарбиянинг асосий воситалари: жисмоний машғулотлар, организмни чиниқгириш, меҳнат ва турмуш гигиенаси. Бундай т. ақлий, ахлоқий, меҳнат ва эстетик тарбия билан қўшиб олиб борилади.\nИбтидоий даврдан бошлаб жисмоний тарбияга алоҳида эътибор қаратилган. Дастлаб у жисмоний машқлар, турли ўйинлар, меҳнат жараёнлари, овчилик, ҳарбий ҳаракатларга ўхшатилган мусобақалар ва синовлар шаклида мавжуд бўлган, турли маросимларни акс эттирган. Кейинчалик ёшларни қиличбозлик, чавандозлик, камондан отиш, яккама-якка кураш маҳоратга ўргатиш жамиятнинг асосий вазифаларидан бирига айлана борган. Уйғониш даврида жисмоний тарбияга эътибор янада кучайди. Гуманистлар жисмоний тарбияни ўқув дастурига киритишга уринганлар. Бадан тарбияга ўрта асрларда Европада оилавий тарбия ва мактабдаги педагогик жараённинг муҳим қисми сифатида қарала бошланди. Ж. Ж. Русо «Эмиль ёки Тарбия тўғрисида» деб аталган педагогик рисоласида жисмоний тарбиянинг болаларнинг ақлий камолоти ва меҳнат тарбиясидаги аҳамиятини таъкидлаган. 18-а. да, асосан, Руссо ғоялари таъсирида Германияда пайдо бўлган «инсонпарварлик ва яхши хулқ мактаблари» — филантропинлар жисмоний тарбиянинг шакл ва услубларининг такомиллашувига олиб келади. Гимнастка машқлари мактаб дастурларидан мустаҳкам ўрин олади. 19-а. охири ва 20-а. бошида Франция, Буюк Британия ва бошқа мамлакатларда жисмоний тарбиянинг миллий тизимлари таркиб топди.\nЎзбекистонда жисмоний тарбияга жуда қадимдан саломатликни мустаҳкамлашнинг асосий воситаси деб қаралган. Маҳмуд Кошғарийнинг «Девону луғоти турк» асарида 100 дан зиёд халқ ўйинлари тўғрисида маълумот берилган. «Алпомиш» ўзбек халқ қаҳрамонлик достони, Алишер Навоийнинг «Фарҳод ва Ширин», Зайниддин Восифийнинг «Бадое ул-вақое» («Нодир воқеалар»), Бобурнинг «Бобурнома» асари ва бошқа(лар)да жисмоний, жанговар машқлар, кучлилик баҳс-мунозараларининг хилма-хил намуналаридан ҳикоя қилинади.\nЎзбекистонда мустақиллик йилларига келиб жисмоний тарбия ва спорт давлат сиёсати даражасига кўтарилди. 1992 й. да (2000 й. да эса янги таҳрирда) «Жисмоний тарбия ва спорт тўғрисида» ги қонуннинг қабул қилиниши, 1993 й. да Соғлом авлод давлат дастурининг ишлаб Йиқилиши, Вазирлар Маҳкамасининг спортнинг алоҳида турларини ривожлантиришга оид ва, ниҳоят, 1999 й. да «Ўзбекистонда жисмоний тарбия ва спортни янада ривожлантириш чра-тадбирлари тўғрисида» ги қарори жисмоний тарбиянинг ҳуқуқий асосларини яратди.\nЖисмоний тарбиянинг кенг тармоқли тизими: оилвий-мактабгача давр (чакалоқликдан бошлаб боғча ёшидаги), мактаб ёши, ўрта махсус ва олий таълим даври ҳамда катта ёшдаги (эркак ва аёллар) бадан тарбиясини ўз ичига олади. Ўзбекистонда умумтаълим мактабларидаги жисмоний тарбия педагогик жараён ҳисобланиб, унинг дарслари, спорт секцияларидаги машғулотлар орқали амалга оширилади. «Умумий ўрта таълим мактаблари учун жисмоний тарбиядан давлат таълими стандарти» бўйича 1-9-синфлада ҳафтасига 2 соатдан жисмоний тарбия дарслари жорий этилган. Ўқувчи-ёшлар ўртасида жисмоний тарбияни янада оммалаштириш ва уларнинг саломатлигини мустаҳкамлаш мақсадида 1999 й. да махсус тест синовлари ишлаб чиқилди. Мазкур тестларни муваффақиятли топширганлар учун 3 даражали «Алпомиш» ва «Барчиной» нишонлари таъсис этилди. Шунингдек, мактаб ўқувчилари учун «Умид ниҳоллари», лицей-коллеж ўқувчилари учун «Баркамол авлод», олий ўқув юрти талабалари учун «Универсиада» оммавий мусобақаларини ҳар 2 й. да ўтказиш йўлга қўйилди. Халқ ўйинлари ва оммавий спорт турлари бўйича ҳар 2 й. да «Алпомиш ўйинлари» фестивали ҳамда «Тўмарис ўйинлари» ўтказиб келинади.\nЖисмоний тарбиянинг илмий-амалий асослари ва шу соҳа мутахассислари Ўзбекистон давлат жисмоний тарбия институти, олий ўқув юртларининг ф-тлари ҳамда бўлимларида тайёрланади. Республикада б та олимпия ўринбосарлари билим юрти, 8 та олий спорт маҳорати мактаби ва 369 та болалар-ўсмирлар мактабида ҳам ўқувчиларга жисмоний тарбиядан сабоқ берилади. «Ёшлик» кўнгилли спорт ташкилоти, «Ватанпарвар» мудофаага кўмаклашувчи ташкилоти, «Динамо» спорт клуби каби спорт жамиятлари аҳолининг турли катламларини машғулотларга жалб этишга хизмат қилади.


Китобдаги «Мингчинор» пости машиналарни ўтказмай сарсон қилмоқда: бу оғзаки топшириқми ёки расмий чора?\nЖамият 19:01 / 06.07.2020 37865\n«Қашқадарё вилояти Китоб туманида жойлашган «Мингчинор» йўл-патрул хизмати масканидаги тушунарсиз, одамларни сарсон қилаётган ҳолат ҳақида ёзмоқдаман.\nУшбу пост халқаро М39 автойўлида жойлашган бўлиб, Тахтиқорача довон орқали Самарқанд вилоятининг Ургут тумани билан боғланади. Мен ўзим кузатганим 27 май кунидан ҳозирги кунгача постдаги ходимлар хоҳлаган пайтда уни ёпиб, хоҳлаган пайтда очишмоқда.\nВаҳоланки, ушбу ҳудуд ҳануз «яшил зона» ҳисобланади, лекин постдаги ИИО ва Миллий гвардия ходимлари ҳеч қандай изоҳ бермасдан транспорт воситаларини йўлдан ўтказишмайди. Сабаб сўрасангиз «начальник айтган», деган важни келтириб, исталган жойга қўнғироқ қилиш мумкинлигини ҳам қистиришади.\nУ ерда телефон алоқаси ишламайди. Тошкентга кетмоқчи бўлганларга Чироқчидан айланиб ўтишни айтишади (Бу дегани — ортиқча 130 км ва 2 соатлик ўнқир-чўнқирдан иборат, азобли йўлдан юриш).\nСизни Китоб шаҳридан чиқаётганингизда «йўлингиздаги ушбу пост ёпилган», деб ҳам ҳеч ким огоҳлантирмайди. Бу албатта кўпчиликни сарсон-саргардон қилаётган масъулиятсиз ёндашув. Сиз сарсон бўлиб бориб, ходимларнинг қўрс муомаласидан нима қилишингизни билмай чорасиз қоласиз.\nБундан ҳам мантиқсиз ҳолат сиз Тошкентдан Шаҳрисабзга ёки Китобга келаётганингизда содир бўлади. Самарқанддаги довон бошланишидан олдин жойлашган «Омонқўтон» постидан ҳеч қандай тўсқинликсиз ўтиб, 30 километрлик довонни ҳам босиб ўтасиз-да, яна шу шаҳарга 20 километр қолганида Китоб туманига киришдаги «Мингчинор» постидаги ходимларнинг «қўлига тушасиз».\nБулар сизга ортга қайтиб, Самарқанд орқали ўтиб, Чироқчидаги «Умакай» пости орқали Шаҳрисабзга ёки Китобга киришингиз мумкинлигини айтишади.\nБу ерда қандай мантиқ кўряпсиз? Сиз барибир Шаҳрисабзга ёки Китобга кириб борасиз-ку?! Ўртада сизнинг довондан ўтиб қайтганингиз (30+30 = 60 км), «Умакай» постигача қарийб 100 км ва Чироқчидаги «танк ўтган йўл»дан алам ва нафрат билан юрганингиз қолади.\nУларнинг нима ҳаққи бор халқни бундай сарсон қилишга?! Оғзаки, куракда турмайдиган важларидан бошқа қўлида ҳеч қандай расмий буйруқ ҳам йўқ. Шу масалада расмий вакиллар билан боғланиб, кўпчиликни сарсон қилаётган масаланинг ижобий ҳал қилинишига ёрдам беришингизни сўраб қоламиз», дейилади мурожаатда.\nҚайд этиш жоизки, ушбу мурожаат йўлланганида Қашқадарё вилояти тўлиқ «яшил» ҳудуд эди. Биз мақолани чиқаришга тайёрлаганимизда Китоб туманида коронавирусга чалинганлар аниқланди ва туман «қизил» ҳудуд тоифасига киритилди.\nКейинроқ, ушбу мунтазам ЙПХ масканида ҳайдовчилар сарсон бўлаётгани ҳақида яна бир мурожаат келиб тушди.\n«Ўзим оилам билан Тошкент шаҳрида истиқомат қиламан, доимий рўйхатда ҳам шу ерда тураман. Ота-онам Шаҳрисабзда яшашади. Уларни ҳар сафар кўришга бориб келиш мени қаттиқ ўйлантирадиган вазиятга айланиб қолган.\nЧунки йўлда худди эски замонларда бўлган йўлтўсарларга ўхшаш ЙПХ ходимлари бор. Мен уларнинг энг бирламчи асосий мақсад вазифалари нима эканлигини ҳеч тушунолмайман. Телевидениеда сўнгги пайтларда бот-бот уларни мақташяпти, лекин амалда мақталадиган ходимлар анқонинг уруғи кабилигини машина ҳайдайдиган ҳар қандай фуқаро билади.\nХуллас, Шаҳрисабз, Яккабоғ, Китоб туманлари ҳамда Сурхондарё вилоятидан келувчи машиналар ҳам М39 йўлининг Китоб тумани тугаш қисмида жойлашган «Мингчинор» постидан ўтиб Тахтақорача довони орқали йўлларини сезиларли даражада қисқартирашади. Лекин сўнгги пайтларда шу постда умуман куракда турмайдиган, мантиқсиз важ билан тўсиққа учраяпмиз.\nБу ердагилар раҳбарларнинг оғзаки буйруғи бор, деб ҳайдовчиларга Чироқчи орқали кетишлари кераклигини айтишяпти. Ваҳоланки, ҳозир Чироқчи тумани «қизил» ҳудуд бўлиб турибди. Китоб туманидан чиқиб шу постга етиб келгунингизгача ҳам тахминан 20 км масофа бор. Ростдан қандайдир сабаб билан ёпилган бўлса, шу йўлнинг бошида огоҳлантирувчи белгими ёки бирор чора кўриб қўйишса бўлади-ку?!\nКитоб тумани «қизил» ҳудудлар қаторига кирган, шунга сиз ўтказилмайсиз, дейишади. «Мен Китоб туманига кирмасдан, уни айланиб ўтувчи йўл билан Шаҳрисабздан келяпман», десангиз ҳам роботдек «мумкин эмас» деб жавоб беришади. Нима учун яқин йўл турганда биз узоқ, таъмирталаб, бўлган йўлдан юришимиз керак. Чироқчидан ўтувчи йўл равон бўлганда ҳам бошқа гап эди!\nКеча худди шу вазиятдан ўзим ўтдим: 6 соатлик йўлим — 9 соатга, 380 километрлик йўл 550 километрга айланди. Яна машинада бир ёшли ёш болам ҳам борлигини ҳисобга олсак, бу йўл мен учун ҳақиқий азоб бўлди. Худди менга ўхшаб ҳар куни қанчадан қанча йўловчилар шу ҳолатга тушишяпти.\nБу ишдан кимга нима наф? Одамларга енгиллик яратиш ўрнига фақат қийинчилик яратишади. Изоҳ сўрасангиз — қўпол муомаладан ҳафсалангиз пир бўлиб, нима қилишингизни, кимга додингизни айтишни билмайсиз».\nҚашқадарёнинг барча ҳудудлари «яшил» бўлиб турганида, мурожаатни эълон қилиш асносида ҳолат юзасидан қисқа суриштирув ўтказиб, Қашқадарё вилояти ҳокимлиги ахборот хизмати билан боғланган эдик. Ўшанда вилоят ҳокимлиги ахборот хизмати томонидан Китоб туманидаги «Мингчинор» ЙПХ масканининг маълум бир вақт оралиғида ёпиб очилиши бўйича ҳеч қандай кўрсатма берилмагани таъкидланиб, агар шундай ҳолатлар чиндан ҳам юз бераётган бўлса, постда хизмат қилаётган ходимларининг ўзбошимчалигидан бошқа нарса эмас, деб жавоб берилган эди.\nҚашқадарё вилояти ИИБ Ахборот хизмати ҳам постларни вақти вақти билан ёпишга ҳеч қандай топшириқ берилмагани, бу ноаниқ маълумот эканлигини таъкидлаган эди.\nҚашқадарёда яна коронавирус инфекциясига чалинганлар қайд этилгач, айрим ҳудудларнинг тоифасига ўзгартириш киритилди. Хусусан, Китоб тумани «қизил» ҳудудга айланди ва туманда эрталаб соат 07:00-10:00 ҳамда соат 17:00-20:00 оралиғида машина ҳайдашга рухсат берилди.\nҚашқадарё вилоятига хизмат сафарига борганимизда «Мингчинор» мунтазам ЙПХ масканида навбатчи бўлиб турган сержант Аваз Акромовдан ушбу масалада тушунтириш сўрадик.\nА.Акромов М39 йўлининг Китоб шаҳридан чиқиш қисмида (собиқ «Анор» монументи олдида) пост ёпилгани тўғрисида баннер илингани, ҳайдовчилар эса ушбу баннерга эътибор қилмасдан, постгача машинасини ҳайдаб келаётганини айтиб ўтди.\nСержант ҳудуднинг рангига қараб, фақат махсус рухсатномаси бўлган автомашиналарга ҳаракатланиш учун рухсат берилишини, сутканинг белгиланган вақтида ҳаракатланиш тақиқланганида рухсатномасиз ҳаракатланган машиналар киритилмаслигини айтиб ўтди.\nҚайд этиб ўтиш жоизки, Қашқадарё вилоятининг Китоб тумани 4 июлдан «сариқ» ҳудуд деб эълон қилинган. Бунда соат 06:00дан соат 22:00га қадар машиналар ҳаракатланишига рухсат берилади.\nKun.uz Қашқадарё вилоятидаги масъуллардан ушбу ҳолатга ойдинлик киритиб, расмий маълумот беришни, ходимлар ўртасида тушунтириш ишларини олиб боришни, модомики постни ёпишга эҳтиёж туғилаётган бўлса бу ҳақда аҳолини ўз вақтида хабардор қилиб, уларни сарсон қилмаслик чораларини кўришни сўраб қоламиз.


ИШОНЧ ВА МАСЪУЛИЯТИ - Ўзбекистон овози газетаси\nИШОНЧ ВА МАСЪУЛИЯТИ\nҲар бир соҳанинг ўз фидойилари, атрофдагиларга ўрнак бўладиган инсонлари бор. Уларнинг ҳаётий тажрибаси, босиб ўтган йўллари ёшлар тарбиясида алоҳида аҳамият касб этади. Ўзбекистон ХДП тизимида ҳам ана шундай инсонлар кўпчиликни ташкил қилади. Касбига меҳр қўйган, ҳар бир ўзгаришга муносиб баҳо бериб, тўғри хулоса чиқара оладиган одамлар чин маънода ҳурматга, эътирофга лойиқ. Яқинда уларнинг бир гуруҳи номлари Ўзбекистон ХДП Марказий Кенгашининг «Эҳтиром» китобига киритилди.\nЛатифжон МАНСУРОВ, Ўзбекистон ХДП Юқори Чирчиқ туман кенгаши раиси, «Дўстлик» ордени соҳиби:\n— Бугунги одамлар кечагидан фарқ қилади. Уларнинг қизиқишлари, дунёқараши тубдан ўзгарган. Эндиликда умумий гаплар билан одамлар кўнглига йўл топиб бўлмайди. Демак, биздан аниқ мақсадга йўналтирилган таклифлар айтиш талаб қилинади. Мамлакатимизда демократик ислоҳотларни янада чуқурлаштириш жараёнида сиёсий партияларнинг таъсир кучи ортиб бораётган ҳозирги шароитда бу, айниқса, жуда муҳимдир.\nФаолиятимиз давомида кўплаб қишлоқ ва маҳаллаларда тадбирлар, учрашувлар ўтказамиз. Уларда қонунчилигимизга киритилаётган ўзгаришлар, қабул қилинаётган қонунларнинг мазмун-моҳияти ҳақида кенгроқ тушунча беришга ҳаракат қиламиз. Чунки мамлакат фуқаролари ўз ҳуқуқ ва мажбуриятларини яхши билса, ўша ерда ривожланиш, тараққиёт бўлади. Шунинг учун ҳар бир воқеа-ҳодиса юзасидан аҳолига керакли маълумотларни бериб борамиз.\nЯқинда бўлиб ўтган Ўзбекистон ХДПнинг пленумида иштирок этдим. Фаолиятим учун зарур бўлган тавсияларга эга бўлдим. Унда маҳаллий ва бошланғич партия ташкилотлари фаолиятини кучайтириш, уларнинг партия гуруҳлари билан ҳамкорлигини мустаҳкамлаш бўйича атрофлича сўз борди.\nОчиғи, пленум давомида айтилган гаплар, таклифлардан келиб чиқиб, ўзим ҳам янги режалар ҳақида ўйладим. Ҳозир ишимизни янада кучайтириш, аъзолар билан мулоқотларни таъсирчан тарзда ўтказиш ҳаракатидамиз.\nТуманимизда 34 бошланғич ташкилот фаолият юритади. Туман Кенгашидаги 26 нафар депутатнинг 13 нафари ЎзХДП аъзоларидир. Кўриниб турибдики, тарғибот ишларини кучайтириш, одамлар билан очиқ мулоқотлар ташкил этиш, уларнинг қалбига йўл топишда етарли имкониятга эгамиз. Биз бундан самарали фойдаланиб, ишимизни янада кучайтиришимиз, сафимизни салоҳиятли кадрлар билан бойитиб боришимиз зарур.


Қорақалпоғистонда нечта мусиқий сайт бор? (Рейтинг)- Kruz.uz\nҚорақалпоғистонда нечта мусиқий сайт бор? (Рейтинг)\n16:35, 22.05.2019 1611 0 Шуҳрат Саидаҳмадов блоги\nҲозирги кунда Қорақалпоқ эстрада юлдузлари ўз ижод намуналарини қайси интернет сайтларига қўйишини биласизими?\nБулар 4 та сайт бўлиб, улар қуйидагилар:\n1) Juldizlar.com сайти. Бу сайт 2017 йилда очилган бўлиб ҳозирда ҳам фаол фаолиятини давом эттирмоқда. Сайтда Қорақалпоқ эстрада юлдузлари ҳақида мақолалар, уларнинг сўнгги таронлари, клиплари, хонандаларнинг расмлари ва ҳатто қўшиқ матнларини ҳам учратиш мумкин.\nСайт тузилиши ва дизайнини қуйида кўришингиз мумкин:\nҲозирги вақтда "juldizlar.com"нинг телеграмдаги каналидаги обуначилар сони 9 минг 82 тани ташкил этади.\n2) "Emuz.uz" сайти. Бу сайт бошқа мусиқий сайтларларга нисбатан эртароқ, яни 2016 йилда очилган. Сайтдаги маълумотлар мунтазам янгилаб борилади.\nСайтнинг дизайнини қуйида кўришингиз мумкин:\nҲозирги вақтда сайтнинг телеграм каналини 860 нафар фойдаланувчи кузатиб бормоқда.\n3) "Alyonmedia.com" сайти. Бу сайтнинг қачон очилганлиги ҳақидаги маълумотни сайтнинг ўзидан топа олмадик. Сайтнинг телеграм каналида ҳозирда 525 та фойдаланувчи бор. Сайт дизайнини қуйида кўришингиз мумкин.\n4) "Megashou.com" сайти. Сон жиҳатидан охирги сайтимизни телеграмда 1004 та фойдаланувчи кузатиб бормоқда. Сайтнинг дизатнини қуйида кўришингиз мумкин.\nБиз тўрттала сайтга умумийроқ ҳолатда тўхталиб ўтдик. Қандай сайтлар бор деган маънода. 4 та сайтнинг учтаси www.com доменида қолган биттаси эса www.uz доменида. Эътибор берганимиз эса уларнинг телеграм таналидаги фойдаланувчилар сони бўлди.\nДемак, сон жиҳатидан\n1-ўринни "Juldizlar.com" сайти (9 082);\n2-ўринни "Megashou.com" сайти (1 004);\n3-ўринни "Emuz.uz" сайти (860);\n4-ўринни "Alyonmedia.com" сайти (525) эгалладилар.\nДизайн жиҳатидан "Juldizlar.com" ва "Emuz.uz" сайти етакачи фикримизда. Сабабини сайтларнинг ўзига кириб ҳам кўришингиз мумкин.\n21:33, 01.06.2020 131\nпрофилактик ҳисоб «Камалак» Қорақалпоғистон Республикаси давлат солиқ бошқарма фоҳиша Устюрт газ-кимё мажмуаси мусиқа Шоҳидбек блоги Г.Аметов жайрон ётоқхона\n11:12, 27.05.2020 1601\nКеча, 14:12 189


Ўзбекистондаги хорижий талабалар республика таълим муассасалари ётоқхоналарида яшаб турибди — вазирлик\nСоғайганлар 3082 киши\n15:09 / 04.04.2020\n4 апрель куни, АОКА ҳузуридаги штабда Олий ва ўрта махсус таълим вазирлиги иштирокида брифинг бўлиб ўтди. Унда вазирлик ахборот хизмати раҳбари Фарҳод Бабашев карантин даврида хорижий талабаларнинг билим олиши ва яшашига яратилган имкониятлар ҳақида гапирди.\nҚайд этилишича, республикадаги 37 та олий ва ўрта махсус таълим муассасалари ётоқхоналарида айни пайтда жами 3147 нафар туркманистонлик талаба–ўқувчилар яшаб турибди. Жумладан, 20 та олий таълим муассасалари ётоқхоналарида 1934 нафар; 17 та коллежлар ётоқхоналарида 1213 нафар талаба яшамоқда.\n«Термиздаги Афғонистон фуқароларини ўқитиш таълим марказида ҳам 172 нафар афғонистонлик талабалар таҳсил олади. Барча хорижлик талабалар сифатли ва хавфсиз озиқ-овқат маҳсулотлари билан (СанПиН нормаларига мувофиқ) кунлик бепул асосда таъминланмоқда. Ётоқхоналарда тиббиёт ходимларининг доимий навбатчилиги йўлга қўйилган», - дея маълумот берди Бабашев.\nВазирлик ахборотига кўра, тегишли ташкилотлар билан ҳамкорликда ушбу талабалар хавфсизлигини таъминлаш чоралари кўрилган. Улар ҳам масофавий таълим жараёнига жалб этилган, навбатчи тарбиячилар ҳамкорлигида мустақил машғулотлар ҳамда бадиий асарлар мутолааси билан машғул.


БОЛЛИВУД, СЕНГА НЕ БЎЛДИ?! - SHOV-SHUV.UZ\nBosh sahifa / БОЛЛИВУД, СЕНГА НЕ БЎЛДИ?!\n13:31, 24.10.2016 0 7771\nЯш амаки вафотидан кейин «YRF» аста-секин айниб бормоқда. Компания деярли яхши фильм ярата олмаяпти. Марҳум режиссёрнинг тўнғич ўғли Адитья Чопра на продюсерликни, на режиссёрликни уддаламоқда... Рани Мукхержига уйлангач, севимли актрисанинг карьерасига ҳам тўсиқ қўйгандек... Бугун Ранини Болливудда учратиш денгиз тубидан олмос топгандек бўлиб қолди.\nАдитьянинг янги фильми “Befikre” Парижда суратга олинди. Ранвир Сингих ва Вани Капур жуфтлиги, бўсалар, Эйфел... Хуллас, Болливудга хос ҳиндча урф-одатлар, синдур, шарм-ҳаё бир четга улоқтирилган!\nФильм трейлери Парижнинг “юраги” – Эйфел минорасида уюштирилган махсус кечада намойиш этилди. Бунақаси телеминора тарихида илк маротаба бўлса керак!?\nВани Капур ким? “YRF” тез-тез янги қиёфаларни кашф этиш анъаналарига содиқ қолган ҳолда бу йил ҳинд киноси ихлосмандлари учун Вани Капурни таништиришни лозим топди.( Айни пайтгача, бу анъананинг энг омадли, ярқ этиб кўзга ташланган юлдузи – Анушка Шарма саналади.)\nВани – рақс ҳаракатларини профессионал ўзлаштирган актриса. Буни фильм видео-саундтрекларида пайқаш мумкин. Бироқ, унинг имижини бир кўришда қабул қилиш жуда мушкул. Бўйи узун, гавдали қизга калта-култа матоҳларнинг кийдирилгани, ярми қизил калта сочлар, катта бурун янада каттароқ кўрсатилиб, пардозлангани, боз устига линзалар... Ранвир Сингхга жуда номуносиб жуфт... Бундай расво имиждаги қизга ошиқ бўлиш... томошабинга кулгу бўлишгани қолади, холос!\nРанвир Сингхни Анушка Шарма, Дипика Падуконе каби гўзаллар билан қойилмақом жуфтлик тарзида роллар ижро этганига гувоҳ бўлганмиз. Вани Капур билан... билмадим...\nҚизиқ, шунча соҳибжамол актрисалар турганда, Адитья нега айнан Ванини танлади? Бу ёш талантнинг қайси қирралари уни ром этди? Ё актрисани танитиши учун Адитьяга яхшигина ҳақ тўландими?\nХуллас, биргина фильм трейлерининг ўзиёқ бўсадан кўнгилни айнитиб юборади. Бўса олиш лавҳалари шу қадар кўпки, режиссёрнинг миясида қандайдир ўзгариш содир бўлганмикан дея ўйланиб қоласан киши. Тўғри, Болливуд дунё кинотеатрларини мустаҳкам забт этиш учун анчадан бери ҳаракат қилиб келади. Бу орзуни аҳлоқий мезонларни бузиб ўтиш йўли билан реалликка айлантириб бўлармикан?\n“Befikre” – бўса лавҳаларининг кўплиги бобида унча-мунча ғарб фильмларини ҳам ортда қолдиради. Қизиқ, шунча очиқ-сочиқлик, беҳаёликка пул сарфлаш нега керак? Энг ачинарлиси, Адитьянинг отаси Яш Чопра бирон фильмида бир сония бўлса-да, шарм-ҳа ё “олтин чизиқ”идан ўтмаган. Шунинг учун ҳам “Севишганлар”, “Вир ва Зара” каби картиналар йиллар оша яшаб, қадрланиб келмоқда. Адитья отасининг услубидан андоза олишни ўзига лойиқ иш деб билмаган кўринади...\n9-декабр премьера! Ҳиндистонда бу картина муваффақият қозонишидан барбод бўлиши кўпроқ ҳақиқатга яқин. Ҳинд халқи қанчалар романтик бўлмасин, ҳаддан зиёд одобсизликни хушламайди. Бу картинада эса одобнинг таги кўринмайди!\nХуллас, бир гап бўлар!


СУВ ТЕЖОВЧИ ТЕХНОЛОГИЯЛАР САМАРАСИ – Фарғона ҳақиқати\nФермернинг харажати бир йилда қопланди\nХалқимиз азалдан сувни эъзозлаб, унинг ҳар томчисини тиллога менгзайди. Тирикликнинг асосий манбаи оби ҳаётдир. Кейинги йилларда мамлакатимизда сув танқислиги юзага келаётгани бу йўналишда тезкор чора-тадбирлар кўришни тақозо этмоқда.\nФойдаланадиган сув ресурсларининг 80 фоизга яқини қўшни республикалар ҳудудидаги музликлар ҳисобига шаклланади. Маълумотларга кўра, глобал иқлим ўзгаришлари сабабли йилдан-йилга Тожикис-тон ва Қирғизистондаги музликлар камайиб боряпти. 2030 йилга бориб музликларнинг 20-30 фоизи йўқолиб кетиши башорат қилинмоқда. Шу боис бу неъматдан тежаб-тергаб фойдаланиш кечиктириб бўлмас вазифа саналади. Кўплаб ривожланган давлатларда аллақачон сув тежовчи технологияларни жорий этишга киришилган. Хусусан, чўлу биёбондан иборат, сув ресурслари кам бўлган Исроилдаги ўзига хос тажрибадан ибрат олиш мумкин. Ҳозирда сувдан унумли фойдаланиш оқибатида нафақат ўзининг аҳолисини қишлоқ хўжалиги маҳсулотлари билан таъминлайди, балки экспорт ҳам қилмоқда.\nВилоятимизда ҳам мазкур йўналишда чора-тадбирлар ишлаб чиқилиб, ижроси тўлиқ таъминланишига эътибор қаратиляпти. 2021 йилда 24 минг 378 гектар майдонда сув тежовчи технологияларни жорий қилиш ҳамда суғориладиган 15 минг 800 гектар майдонни лазерли ускуна ёрдамида текислаш орқали 40 минг 178 гектар майдонда сувдан фойдаланиш самарадорлигини ошириш кўзда тутилган. Шу мақсадда қишлоқ хўжалиги экинларини етиштиришда тежамкор технологиялар жорий этилса, ҳосилдорлик кўтарилиши билан бирга, сувни тежаш имконияти ҳам юзага келади.\nШу билан биргаликда сув тежовчи технологиялар учун бутловчи қисмлар ишлаб чиқаришда янги лойиҳалар амалга оширилаётгани эътиборга молик. Бу борада маҳаллий ишлаб чиқарувчиларга бир қатор имтиёзлар берилди, шунингдек, субсидиялар ажратилмоқда. Бугунги кунда вилоятда 3 та ана шундай корхона фаолият кўрсатмоқда. Мақсад – бутловчи қисмларнинг импортини қисқартириб, маҳаллийлаш-тириш даражасини ошириш, таннарх пасайиши ҳисобига даромадни кўпайтиришдир.\n“Palma invest plast” масъулияти чекланган жамиятида бир кунда 4 тоннадан ортиқ 16 дан 400 диаметргача бўлган полиэтилен қувурлар, томизғичли ленталар тайёрланади. Бу ерга 360 минг АҚШ доллари миқдорида инвес-тиция киритилиб, замонавий ишлаб чиқариш жиҳозлари олиб келинди, 20 та янги иш ўрни яратилди.\n– Маҳсулотларимизга бўлган талаб кун сайин ортиб бормоқда, – дейди иш бошқарувчи Нодирбек Нишонов. – Ҳар бир фермер, деҳқон хўжалиги талаб ва истакларини ҳисобга олиб маҳсулот ишлаб чиқарамиз, технологияларни экин майдонларига жойлаш, ишга туширишда ёрдам берамиз.\nҲудудларда сувни тежайдиган технологияларни жорий этиб, самарадорликка эришаётган фермер хўжаликлари сони тобора ортиб бормоқда. Қува туманидаги “Ашуров Мўминжон” кластери ўтган йилда 50 гектар майдонда мазкур тизимни жорий этди. Самарадорлик фермер кутгандан ҳам яхши бўлди.\nҚува азалдан ўзининг миришкорлари билан донг таратган. Аҳоли зич жойлашган туманда йилдан-йилга экин майдонларига бўлган эҳтиёж ортмоқда. Аммо унумдор ерлар жуда кам. Каркидон адирликларида сувсизликдан қақраб ётган минглаб гектар тошлоқ ер майдонлари бор. Бу ерни ўзлаштириб, деҳқончилик қилишнинг ўзи катта машаққат.\n“Турк” маҳалла фуқаролар йиғинида яшовчи Каримжон Ашуровнинг болалиги шу ерда ўтган, ҳар бир қарич ерни яхши билади. Отасидан деҳқончиликнинг сир-асрорларини яхши ўрганган. 2004 йилда “Ашуров Мўминжон” фермер хўжалигини ташкил этган бўлиб, ўтган йиллар мобайнида нафақат пахта, ғалла етиштиришда, балки боғдорчиликда ҳам ўзига хос мактаб ярата олди. 2019 йилда у Туркияда сув тежовчи технологияларни обдон ўрганди ҳамда Қуванинг адирликларида уни қўллаш ғояси пайдо бўлди. Ўтган йилда ана шу тошлоқ жойлардан унга ер ажратиб берилди. 50 гектар майдонда Исроил технологияси асосида томчилатиб суғоришни йўлга қўйишга киришди. Албатта, бошида кўпчилик бу адирликларда бирор гиёҳ битишига ишонмади. Фермер ўз олдига қатъий мақсад қўйди. Ўзида барча техникалар бўлгани учун ҳам иш жадал тус олди, бу майдонларни тозалаш осон бўлмади.\n— 120 минг доллар кредит ҳисобига Туркиядан замонавий технологияларни олиб келиб, ўрнатдик, — дейди Каримжон Ашуров. — Томчилатиб суғориш шланглари жуда сифатли, сув ва минерал ўғитлар бир меъёрда тақсимланади. Бу технологиялар масофадан бошқарилади, ортиқча иш кучи керак бўлмайди. 130 метр чуқурликда 2 та тик қудуқ қазилди ҳамда сув ҳавзаси қурилди. 50 гектар ерни суғориш учун қанчалаб сув, вақт керак аслида. Ҳозир шу майдонларни бир кунда жуда оз миқдордаги сув билан суғориш имкони пайдо бўлди. Ўтган йилда кўчатлар билан бирга, маккажўхори ҳам экдик. Бир йилда қилган барча харажатларимиз қопланди. 434 миллион сўм субсидия олиш учун ҳужжатларни тақдим қилганмиз. Аммо нимагадир унинг берилиши кечикмоқда.\nБугун фермер яна 30 гектар адирликдаги майдонни ўзлаштириб, сув тежовчи технологияларни жорий этишни бошлади. Яна бир янгилик. У Туркиядан тошларни майдаловчи ва боғларни бегона ўтлардан тозаловчи техникаларни харид қилди. Тез орада бу техникалар ишга туширилиб, томчилатиб суғориш асосида интенсив боғларни яратиш режалаштирилган.


ИХТИЛОФДА ТОРТИШИШ ВА ТАФРИҚА ДИНИМИЗДА МАН ҚИЛИНГАН — Zamaxshariy.uz\nИХТИЛОФДА ТОРТИШИШ ВА ТАФРИҚА ДИНИМИЗДА МАН ҚИЛИНГАН\n14 августа, 2017 admin Без рубрики\nАллоҳ таоло Қуръони каримнинг Анфол сурасининг 46 оятида шундай марҳамат қилади: Аллохга ва Унинг Расулига итоат қилинг. Ўзаро низо қилманг, у ҳолда тушкунликка учрайсиз ва куч-қувватингиз кетадир.\nМусулмонларнинг Аллоҳга ва Унинг Расулига итоатлари қанча кўп бўлса, муваффақиятлари ҳам шунчалик кўп бўлаверади. Шунинг учун ҳам, Куръони Каримда бу амр қайта-қайта такрорланади. Ушбу оятда зикр қилинаётган ғалаба омилларидан бири ўзаро тортишиш ва низо қилмасликдир. Шунинг учун ҳам Аллоҳ таола қуръони каримда «Ўзаро низо қилманг» демоқда. Ўзаро низонинг ва тортишишнинг оқибати нима бўлиши оятнинг ўзида айтилган: «…у ҳолда тушкунликка учрайсиз ва куч-қувватингиз кетадир» дейилган.\nИслом тарихида мусулмонларнинг ҳамма мағлубиятлари ички низолар ва ўзаро тортишишлар оқибатида содир бўлган. Ислом душманлари билан биринчи тўқнашувдан тортиб, то бугунги кунимизгача мусулмонларни ҳеч қандай куч енга олмаган. Мусулмонлар ўз душманларидан қанча енгилган бўлсалар, фақатгина динларидан узоқлашиб, ўзаро низо ва тортишишлар қилганда енгилганлар. Аллоҳ таоло Қуръони каримнинг Оли Имрон сурасининг 103 оятида шундай марҳамат қилади: “Барчангиз Аллоҳнинг арқонини маҳкам тутинг ва фирқаларга бўлиниб кетманг”.\nЖаноби Расулуллоҳ (с.а.в.) саҳобаи киромлар билан ўтирган ҳолларида ерга узун тўғри чизиқ тортиб, бу Аллоҳнинг йўлидир, деб айтдилар. Кейин унинг ўнг тарафига 36 та ва чап тарафига яна 36 та чизиқлар тортиб, «Булар шундай йўлларки, ҳар бирининг бошида биттадан шу йўлга чақирадиган шайтон бордир», дедилар-да, сўнг қуйидаги ояти каримани ўқидилар: «Албатта, мана шу (Менинг) Тўғри йўлимдир. Унга эргашингиз! (Бошқа турли) йўлларга эргашмангиз! Акс ҳолда, улар сизларни Унинг йўлидан айириб қўяди. (Анъом, 153).\nАйни маънони Пайғамбаримиз Муҳаммад (с.а.в.)нинг: «Яҳудийлар 71 фирқага, насронийлар 72 фирқага бўлиниб кетган эдилар. Менинг умматим 73 фирқага бўлингай. Улардан биттасигина нажот топиб омон қолур, қолганлари эса дўзах аҳлидир», — деб айтган машҳур ҳадиси шарифларидан ҳам тушунилади. (Бухорий, Муслим, Абу Довуд ва Термизий ривоятлари).\nСаҳобалар: «Жаннатга борадиган битта фирқа қайси?», — деб сўрадилар. Расулуллоҳ (с.а.в.): «Мен билан саҳобаларим тутган йўлдан юрганлар», — деб жавоб бердилар. Мана шу ояти карима ва ҳадиси шарифлардан маълум бўладики ўзаро тортишиш ва тафриқа бўлиниш ислом таълимотига мутлақо зид амалдир.\nАллоҳ таоло барчаларимизни турли фитна-фасод ва тафриқалардан сақласин. Юртимизни ва динимизни турли хил ғаразли хуруж ва ҳамлалардан, туҳмат ва бўҳтонлардан пок сақлаб, Ўзининг ҳифзу ҳимоясига олсин!\nPrevious Post:АМАЛИНГ ҚАБУЛ БЎЛИШИДАН НОУМИД БЎЛМА\nNext Post:ҲАЖ ИБОДАТИ


Исроил Ғазони ҳаводан нишонга олди\n14 май 2021, Тошкент вақти: 08:19\nИсломий жиҳод ҳаракати Исроил қўшинларининг Ғазода амалга оширган ҳаво зарбаси оқибатида ўзининг икки жангариси нобуд бўлганини маълум қилди.\nҲозирча Исроил томони ҳаво зарбаларига оид бу хабарни изоҳлашдан бош тортмоқда.\nЧоршанба куни ҳам Исроил ҳаво зарбасида Исломий жиҳод ҳаракатининг қўмондонларидан бири нобуд бўлди. Айни пайтда Исломий жиҳод Исроилдан ўч олиши тўғрисида огоҳлантирди.\nИсроил қўшинларнинг январ ойида Ғазода олиб борган ҳарбий амалиётларидан сўнг томонлар ўртасида эришилган тинчлик сулҳига қарамай, фаластинлик жангарилар вақти- вақти билан Исроил ҳудудига ракета улоқтирмоқда.\nИсроил томони эса бунга жавобан Ғазо ҳудудини ҳаводан нишонга олмоқда.


Ўзбекистон 23:33 / 28.02.2021 15044\n“Бунчалик кўп иштирокчи билан ўтказилган интеллектуал ўйин ҳали дунёда бўлмаган. Бу дунё бўйича рекорд даражада иштирокчилар қатнашаётган интеллектуал ўйин бўлмоқда.\n“Заковат” 20 йилдан бери экран орқали илм зиёсини тарқатишдек савобли иш билан шуғулланмоқда. 20 йилдан бери шу иш билан шуғулланаётган инсон сифатида бугунги кун ҳаётимдаги энг қувончли кунлардан бири, деб айта оламан. Бундан 20 йил олдин март ойида “Заковат” илк бор ташкил топганди. Бугун эса “Заковат” қайтадан туғилди”, дея янги аъзоларни табриклади “Заковат” телебошловчиси Абдурасул Абдуллаев кастингда.\n“Бугун олдингизда имконият эшиклари яна ланг очилди. Улардан самарали фойдаланайлик. Аслида, ўзи бугун шундоқ ҳам кечга қолиб бўлдик, эртага эса янада кеч бўлади. Вақт бизга қарши ишлаяпти. Лекин ҳечдан кўра, кеч бўлса ҳам, зудлик билан олдинга қадам қўяйлик.\nМен клубимизнинг ҳар бир аъзосини оламга кенг қарашга, улкан мақсадлар қўйиб, улар сари интилишга, ўз устида ишлашга, орзуларини чекламасликка, ҳеч қачон таслим бўлмасликка ва ҳеч кимга, илм йўлидаги шаҳдингизни сўндирмоқчи бўлган ҳеч кимга қулоқ солмасликка чақираман”,- деди Комил Алламжонов ёшларга мурожаат қилиб.\n“Хотин-қизларимиз қанчалик фаол, илм-фан, маданият ва тадбиркорликка, сиёсий жараёнларга қанча кўп ҳисса қўшадиган бўлса, юртимизда бахтли ва ҳаётидан мамнун аёллар шунча кўп бўлади. Аминманки, хонадонида намунали бека, пазанда опа-сингилларимиз ўзларини илм майдонида ҳам бемалол намоён қила оладилар”, деди Саида Мирзиёева ўз нутқида.\nОчилиш маросимидан сўнг клуб аъзолиги учун индивидуал тарзда ариза топширганлар учун 20та тезкор ва 10та мантиқий саволлар ўқиб эшиттирилди.\nКастингдан сўнг барча иштирокчиларнинг рейтинги тузилади. Ана шу рейтинг асосида қатнашчилар 6 кишилик жамоаларга тақсимлаб чиқилади. Бунда тақсимлаш рейтингдаги кетма-кетликка асосланган ҳолда амалга оширилади. Масалан, 1-ўриндан 6-ўрингача бўлган иштирокчилар битта жамоа, 7-12-ўринлардаги аъзолар кейинги жамоага бирлаштирилади.\nЯкка тартибда рўйхатдан ўтганлар рейтингдаги ўрнидан қатъи назар ўзаро келишган ҳолда ўз ташаббуси билан бир жамоага бирлаша олишмайди.\n“Бу кастингдан ҳеч ким йиқилмайди. Ҳамма қатнашиш имконига эга бўлади, яъни ҳамма натижасига қараб жамоаларга тақсимлаб чиқилади”, дея маълумот берди “Заковат” интеллектуал клуби аъзоси Хушнудбек Худойбердиев.\nИштирокчилар қайси жамоага тушганлиги ва жамоадошлари рўйхати билан www.zakovat.tv сайти орқали танишишлари мумкин бўлади.


5G тармоғининг хавфи борасидаги тажриба кутилмаган натижани кўрсатди! - Terabayt.Uz\nБешинчи авлод уяли алоқа тармоғи ҳали энди жорий этилмоқда, аммо унинг зиёни ҳақида бонг уришмоқда. Масалан, Швейцарияда аввалроқ 5G тармоғининг жорий этилишига қарши норозилик намойишлари бўлиб ўтган.\nЎҚИНГ: Мобиль алоқа антенналари ҳаёт учун зарарлими?\nАвстралиянинг Радиацион муҳофаза ва ядро хавфсизлиги агентлиги мутахассислари 5G тармоғининг кишиларга таъсирини тажрибада ўрганишди. Бунга сабаб – электромагнит тўлқинларига гипер сезувчанлиги бор кишиларга ушбу алоқа стандартининг зарари ҳақида интернетда ва телевидениеда хабарлар авж олиб кетганидир.\nОлимлар гиперсезувчан кишилар устида шундай тажриба уюштиришди: уларни 5G тармоғига уланган бир нечта қурилма турган хонага таклиф этиб, нималарни ҳис этганларини тасвирлаш топширилди. Бунда тажриба қилинаётган гиперсезувчан кишилар мазкур хонага бир неча бор қайта-қайта киритилди ва айни дамда ўша 5G-девайсларнинг ёқиқ ёки ўчиқ экани уларга айтилмади.\nТажриба натижаларига кўра, электромагнит тўлқинларига сезувчанлиги юқори бўлган кишиларнинг бирортаси ҳам 5G-алоқа манбаларининг таъсирини сезишмаган! Текшириб кўрилаётган кишиларнинг ҳар бири мазкур қурилмаларнинг таъсирини сезаётганини тасвирлаб берар экан, айни шу дамда улардан бирортаси ишламаётганини ҳатто пайқамаган ҳам.\nОлимларнинг сўзларига кўра, мазкур тажриба 5G тармоқларининг инсонлар саломатлигига мутлақо хавфсиз эканлиги англатмайди, аммо ҳатто ўта сезувчан кишилар ҳам унинг таъсирини сезишмагани – факт.\n#5G #5G тармоғи #янги технологиялар #5G технологияси


Фото: @infoconectando/ Twitter\nМексикалик “Иблис” лақабли наркобарон Дэвид Гарса Авила пластик жарроҳлик учун кетаётган пайтида мамлакат ҳуқуқни муҳофаза қилиш органлари ходимлари томонидан қўлга олинди. Бу ҳақда La Tribune нашри хабар бермоқда.\nНашр хабарига кўра, у уч эркак ҳамроҳлигида ташқи кўринишини ўзгартириш мақсадида Мехикода автомобилда кетаётган бўлган. У бу орқали полиция кўзидан панада бўлишни ният қилганди.\nУнинг машинаси ҳуқуқ-тартибот идоралари ходимлари томонидан кўздан кечирилганда яримавтоматли AR-15 винтовкаси, 15та патрон, шунингдек, 10 кг миқдорда марихуана топилган. Жиноятчиларнинг барчаси ҳибсга олинган.\nАвила, шунингдек, Элиас Гарса Гарсия исми билан Мексика ва АҚШда жуда кўплаб мудҳиш қотилликларга қўл урган.\nМексика пластик жарроҳлик наркобарон


"Ўзагрокимёҳимоя" АЖ раҳбарлари, ходимларни Тошкент шаҳри ва Тошкент вилоятида доимий прописка қилиш тўғрисида илтимоснома киритиши мумкин бўлган давлат ҳокимияти органлари, давлат ва хўжалик бошқаруви органлари, республика аҳамиятига молик бошқа давлат ташкилотлари рўйхатига қўшимча киритиш ҳақида\n489 АО "Узагрокимёхимоя" 14/09/2018 29/09/2018 0\nрўйхатига қўшимча киритиш ҳақида\nЎзбекистон Республикаси Президентининг 2016 йил 24 октябрдаги “Ўсимликларни ҳимоя қилиш ва қишлоқ хўжалигига агрокимёвий хизматларни кўрсатиш тизимини такомиллаштириш чора-тадбирлари тўғрисида”ги\nПҚ-2640-сони қарорига мувофиқ Вазирлар Маҳкамаси қарор қилади:\n1. Вазирлар Маҳкамасининг 2016 йил 7 октябрдаги 336-сон қарори (Ўзбекистон Республикаси ҚТ, 2016 й., 10-сон, 89-модда) билан тасдиқланган Раҳбарлари ходимларни Тошкент шаҳри ва Тошкент вилоятида доимий прописка қилиш тўғрисида илтимоснома киритиши мумкин бўлган давлат ҳокимияти органлари, давлат ва хўжалик бошқаруви органлари, республика аҳамиятига молик бошқа давлат ташкилотлари қуйидаги мазмундаги 65-банд қўшилсин:\n«65. «Ўзагрокимёҳимоя» акциядорлик жамияти».\n3. Мазкур қарорнинг бажарилишини назорат қилиш Ўзбекистон Республикаси Бош вазирининг ўринбосари З.Т. Мирзаев ва Ўзбекистон Республикаси Ички ишлар вазири П.Р. Бобожонов зиммасига юклансин.


ИХВОН ВА ЭРДЎҒОН « O'zbekiston ERK Demokratik Partiyasi\nИХВОН ВА ЭРДЎҒОН\nТуркия Жумҳуриятнинг Бош Вазири Тоййиб Эрдўғон Шимолий Африкага давлатларидан Миср, Тунис ва Ливияга расмий ташрифини амалга оширди. Эрдўғоннинг бу ташрифи кўп қиррали ва турли мақсадли, десак хато қилмаган бўламиз. Аввало, Туркия ва Миср Ислом умматининг дунё сиёсатида энг таъсири кучли давлатларидир. Миср Ўрта Шарқда, хусусан Исроил билан алоқаларда муҳим роль йўнайди. Туркия эса ўзининг Овропа ва АҚШга яқинлиги билан ажралиб туради.\n18 September 2011 - 7:45\nСўнгги пайтларда бу икки давлатнинг ички ва ташқи сиёсатида жиддий ўзгаришлар рўй бермоқда. Сўнгги ярим асрда Мисрда ҳам Туркияда ҳам амалда ҳарбий диктатуралар мавжуд эди. Бу йиллар давомида икки мамлакатда ҳам мусулмонларга қарши турли тазйиқлар ўтказилиб келинди. Аммо Туркиялик ва Мисрлик мусулмонлар ўз давлатларидаги режимларга мухолифликдан асло воз кечмадилар. Орада расмий муроса бўлмаса ҳам мусулмонлар чорасиз ўзларини бу золим режимларга ён босгандек кўрсатишга мажбур эдилар. Ислом уммати ичида энг фаол бўлган ҳаракатлар Мисрдаги “Ихвони муслимин” (Мусулмон биродарлар) ва Туркиядаги “Миллий қараш” ташкилотлари ўзларига қарши узлуксиз қилинган тазйиқлар ва зулмлар натижасида бу давлатлардаги диктатура режимларининг бир “парчасига” айланган эдилар. Ҳар икки ҳаракат ҳам ушбу режимлар қўйган шартларга кўра фаолият олиб боришди, сайловларда қатнашишди, мавжуд ёки ўлиб кетган диктаторларга ҳурмат-эҳтиром “кўрсатишди”. Хуллас, то 20 асрнинг охиригача мусулмонларни тамсил қилган бу ҳаракатлар на ўзларининг мақсадларига эриша олдилар нада диктатура режимларини тинч қўйдилар. “Мушук-сичқон” ўйини шу тарзда давом этиб келди…\nЎтган асрнинг 90 йилларининг охирида Тоййиб Эрдўғон кутилмаганда ўзи аъзо бўлган “Миллий қараш” ҳаракатини тарк этди. У мен ўзгардим, “Миллий қараш” кўйлаги менга ярашмай қолди, деган иддолар билан янги партия тузди. Ва унинг партияси 2002 йилда ҳокимиятга келди. Аммо “мушук-сичқон” ўйинига бир зарба билан хотима беришнинг имкони бўлмади. Аксинча, то 2007 йилгача ҳарбийлар Эрдўғонни ва унинг партиясини сиёсат майдонидан йўқ қилиш учун уриниб келишгани кейинчалик маълум бўлди. 2007 йилда Туркия Бош Штабининг бошлиғи ҳукуматга қарши очиқ хуружга ўтди ва амалда Эрдўғоннинг истеъфосини талаб қиладиган моҳиятда бир баёнот тарқатди. Мамлакатдаги тажриба ва сиёсий удумларга кўра Эрдўғон ҳарбийларнинг бундай баёнотидан кейин истеъфога чиқиши кеарк эди. Аммо кутилмаганда ҳукумат қарши баёнот билан чиқди ва Туркияда Бош Штабнинг Бош Вазирга итоат қилиши мажбурий эканлигини таъкидлади. Шундан кейин мамлакатда ҳарбийлар устидан жиноий иш очиш компанияси бошлади. Энди қочиш навбати “мушуклар”га келганди. Бугунга келиб юзларча генералу полковниклар худди Миср Президенти Муборак каби ўзлари қурган қамоқхоналарда “истеъфо”га чиққанлар…\nТуркиялик мусулмлонлар ўнларча йил давомида курашиб қўлга киритган ютуққа Мисрлик мусулмонлар Аллоҳнинг раҳмати билан бир зарбада эришдилар. Миср инқилоби замонамизнинг энг ғаддор диктаторларидан бири Ҳусни Муборанинг зиндонга ташланиши билан якунланди. 1930 йиллардан бери ўз мужодаласини тарк қилмаган ва бу йўлда минглаб шаҳидлар берган “Ихвони муслимин” ҳаракати ҳам мамлакатдаги “араб баҳори” шамолидан насибсиз қолмади. Ҳозирги кунда “Ихвон” Миср сиёсатининг бош актёри ўрнида кўрилмоқда…\nЭрдўғоннинг ушбу расмий сафари у олиб бораётган ички ва ташқи сиёсатнинг муҳим қирраларининг ўртага чиқишига сабаб бўлди. Аввало Туркия Бош Вазири Миср, Тунис ва Ливиянинг янги ҳукуматлари билан яхши алоқаларни йўлга қўйишга уринди. Бунинг учун у Ислом умматининг асосий мухолифи бўлган Исроилни қайта қайта танқид қилишдан чарчамади. Унинг бу уринишлари мавасини бермай қолмади. Масалан, Миср ҳукуматининг вакиллари Исроил билан Камп Давид шартномаснинг мангу эмаслигини билдирдилар. Айни пайтда Туркия ва Мисрнинг Исроилга қарши мустаҳкам иттифоқ тузганликларини ҳам айтиб бўлмайди. Миср ҳукумати Эрдўғоннинг Ғаззога киришига тўсқинлик қилди. Бу билан мисрликлар Эрдўғонга биз Исроилга қаршимиз аммо сиз айтганчалик даражада эмас, демоқчи бўлдилар. Натижада Ғаззога қўйилган тўсиқларнинг олиб ташланиши бошқа бир баҳорга қолиб кетди…\nФранция президенти Саркози ва Англия Бош Вазири Камеронлар Эрдўғоннинг Ливияга боришидан олдин шошма шошарлик билан бу давлатга “визит”ни амалга оширдилар. Уларнинг мақсади Ливиянинг туркия ва бошқа Ислом давлатлари билан ҳамкорлик қилишларидан кўра, Оврўпонинг мақсадларига хизмат қилиши таъминлашдан иборат эди. Саркози ва Камерон Ливия муваққат ҳукуматига “сиздан угина, биздан бугина” қоидасини эслатиб қўйиш учун ташриф буюрган эдилар. Маълумки, Каддафий мухолифларининг Ливияда ҳукуматни қўлга олишида НАТО ҳарбий учоқларининг Ливия шаҳарларини бомбардимон қилганлигининг маълум таъсири бўлди. Энди эса Ливиянинг янги ҳукумати Овруполикларга хизматда бўлиши керак. Аниқроғи Саркози ва Камеронга кўра Ливия нефти Оврупо тарафга қараб оқиши керак…\nЭрдўғон бу ташқи сафарида мамлакатининг ички сиёсатига оид масалаларни ҳам кун тартибига келтиришга уринди. У Мисрга келиши билан ўз сиёсатларини янгидан шакллантираётган араб давлатларига “лаиклик” (секуларизм, ғарбона дунёвийлик) йўлидан юришни тавсия қилди. “Мушук-сичқон” ўйинига мослашиб қолганлиги учун ҳеч бир масалада қатъийлик кўрсатмайдиган “Ихвон”ларга Эрдўғоннинг бу таклифи маъқул келмади. “Иҳвон” вакили Мисргa ташқаридан олиб келинадиган сиёсий моделга қарши эканликларини ҳамон билдирди. Яъни, биз Туркиядаги дин ва давлатни бир биридан ажратадиган “лаиклик”га қаршимиз, деди у. Бунинг сабаби Миср ва бошқа араб мамлакатлари Конституцияларида Исломнинг давлат дини сифатида эътироф қилинганидир. Масалан, Миср Конституциясининг 2 моддасида “Ислом давлатнинг динидир”, Тунис Конституциясининг 1 моддасида “Тунис эркин ва мустақил давлатдир. Дини Ислом, тили арабча ва тузуми Жумҳуриятдир”, Ливияда ҳозирланган янги Конституциянинг 2 моддасида эса “Қуръони Карим жамиятнинг шариати, Ислом эса давлатнинг динидир”, дейилади. (Қаранг: http://zaman.com.tr/yazar.do?yazino=1180525&title=ortadoguya-turk-laikligi )\nХўш, Эрдўғон бу ҳақиқатларни била туриб, нимага “лаиклик” мажорасини кун тартибига келдирди, деган савол туғилиши табиийдир. Бу саволнинг жавобини Эрдўғоннинг Ливиядаги нутқида келтирилган ва “Ихвон“нинг эътирозларига қарши айтган ушбу шарҳларидан топишимиз мумкин: “Мен лаиклик дейилганда Ислом душманлигини тушунмайман. Бизга кўра лаиклик давлатнинг бутун дин мансубларига айни муносабатда бўлишидир. Яъни, мусулмонлар ҳам, насронийлар ҳам, мусавийлар ҳам, атеистлар ҳам ўз эътқодларига кўра яшаш ҳуқуқларига эгадирлар” . Туркиянинг энг машҳур мусулмон зиёлилардан Абдурраҳмон Дилипок Туркия Бош Вазирининг бу сўзларини қуйидагича изоҳлайди: “Аслида Ислом инсонларни теократик (руҳонийлик) ёки Бизантанист бир жамият шаклида яшашга мажбур қилмайди. Эрдўғоннинг лаикликдан мақсади Инжилда айтилгани каби Тангрининг ҳаққи Тангрига, Сезарнинг ҳаққи Сезарга қоидаси эмас, “Лакум динукум ва лиййадин”, яъни “Сизнинг динингиз сизга, менинг диним эса менгадир” ҳақиқатидир…” (Қаранг: http://www.habervaktim.com/yazar/42467/erdogan%E2%80%99in_dilinde_laiklik_ve_demokrasi.html)\n“Ихвон” вакилларининг Туркия моделидаги “лаиклик”га қарши эканликларининг сабабларидан бири эса бундай дунёқарашнинг давлат мафкураси ҳолига келишидир. Бундай ҳолда бу мафкурадан қутулиш учун ўнларча ва ҳатто Туркияда бўлаётгани каби юз йил вақт кетиши мумкин. Бу эса мусулмон халқнинг онгини заҳарлаши ва улар орасида номи мусулмон асли мусулмон бўлмаган шахсиятсиз кишиларнинг кўпайиб кетишига олиб келади. Натижада жамиятда ҳеч кимга фойда бермайдиган талашиб-тортишишлар ва ҳатто уруш-жанжаллар ўртага чиқади. Туркиянинг ўзида 20 асрда содир қилинган бутун ҳарбий тўнтаришларнинг сабаби мана шу “лаиклик” атрофида бўлган мажоралар ёки уни қўриш учун амалга оширилгани гапимизнинг исботидир.\nЭрдўғон ташқи мамлакатларга қилган сафари давомида ўз мамлакатининг ички сиёсатига оид бундай масалаларни кун тартибига келтиришда ҳақли ёки ҳақсизми, бунга баҳо бериш бизнинг вазифамизга кирмайди. Афсуски дунё сиёсати аввало давлатларнинг моддий манфаатларига асослангани учун бундай сиёсат майдонида “мушук сичқон ўйини”, “коса тагидан нимкоса излаш” ёки “қизим сенга айтаман, келиним сен эшит” қабиладаги дарров тушуниш қийин бўлган баёнотлар ва жараёнлар кўп учрайди. Айтиш керакки, Эрдўғон ўзининг тўғрисўзлиги ва ундан олдинги Бош Вазирларга қараганда адолатли сиёсати билан ажралиб турсада, дунё сиёсатининг бундай ўйинларда ҳам анчагина уддабурондир. Қолаверса ҳозирги кунда дунё сиёсати ва дунё тузумининг қайта шаклланаётгани ҳам бир ҳақиқатдир. Тоййиб Эрдўғоннинг ушбу баёнотлари Туркияда қабул қилиниши кутилаётган янги Коституциянинг дебочаси ҳам бўлиши мумкин. Маълумки, Туркиянинг мавжуд Констиуциясида лаиклик қоидаси билан дин ва давлат ишлари бир-биридан ажратилгандир. Эрдўғон бу қоидани бирданига янги Конституциядан чиқариш ўрнига (бунинг имконсизлигини ҳисобга олган ҳолда) лаикликни янгича таърифлаш, яъни уни давлатнинг турли дин вакилларига тенг ҳуқуқлар бериш қоидаси ҳолига келтиришга уринаётган бўлиши ҳам мумкин…\nНамоз Нормўмин, ЎХҲ Муассислар Мажлиси аъзоси\n17 сентябрь 2011 йил, Осло.


Ўзбекистон ва Франция ҳамкорликда ҳарбий машғулотлар ўтказди\nЖиззах вилояти “Фориш” полигонининг тоғли ҳудудларда Ўзбекистон ҳамда Франция қуролли кучлари мутахассислари билан ҳамкорликда ҳарбий амалий тренинг машқлари ташкил этилмоқда.\nТОШКЕНТ, 14 сен - Sputnik. Жиззах вилоятидаги "Фориш" полигонида франциялик ҳарбийлар билан ҳамкорликда ўқув машғулотлари ўтказилмоқда, деб хабар қилди Ўзбекистон Мудофаа вазирлиги матбуот-хизмати Спутник Ўзбекистон мухбирига.\n"Режага кўра тажриба алмашув билан боғлиқ амалий машғулотларнинг деярли барчаси «Фориш» полигони тоғли ҳудудларида ўтказилади. Бунда асосий эътибор ҳарбийларнинг мерганлик маҳоратини оширишга қаратилган", - деди суҳбатдош.\nФранциядан келган мутахассислар "Мерган кундалиги" ўқув қўлланмасига асосан ҳарбий хизматчилар билан 3 босқичли тайёрлов машқларини олиб боришмоқда. Унга кўра дастлаб ҳарбийларнинг мерганлик даражаси аниқлаб олинади. Шундан сўнг улар гуруҳларга бўлиниб, ўз даражасига кўра уларга алоҳида машғулотлар ўтилади.\nТаъкидланишича, бундай тажриба алмашиш ҳар икки томонга ҳам жуда фойдали бўлиб, келгусида ҳам шу турдаги биргаликдаги машғулотларни давом эттириш яхши натижа беришига ишонч билдирилмоқда.


Қозоғистонда эгизаклар икки ой фарқ билан туғилди\nҚозоғистоннинг Уралск шаҳрида яшовчи аёл икки ой фарқ билан икки фарзандни дунёга келтирди. Tengrinews хабарига кўра, шифокорлар ушбу аёлда анатомик ўзига хослик аниқлангани - унинг бачадони иккиталигини айтишган.\n«Ғарбий Қозоғистон областидаги перинатал марказда камдан-кам учрайдиган ҳодиса рўй берди. Бачадони иккита бўлган 29 ёшли Лилия Коновалова икки ой ва 16 кун фарқ билан ўғил ва қиз фарзандни дунёга келтирган. Ҳозир қизча ва болакайнинг вазни деярли тенг, уларни онаси билан уйига жўнатишга тайёргарлик кўрилмоқда», дейилади хабарда.\nАёлнинг ўзининг биринчи ҳомиладорлиги одатдагидек кечгани, катта қизи ҳозирда етти ёшда эканини айтиб ўтган.\nАммо унинг иккинчи ҳомиладорлиги оғир кечди.\n«Мен ҳамиша касал бўлаверардим, шифокорлар менга ётишни ва юрмасликни буюрарди. 24 май куни 850 грамм вазнга эга қизчани дунёга келтирдим. Бу ҳомиладорликнинг 25-ҳафтасида юз берди. Лия бир ойни жонлантириш бўлимида ўтказди. Кейин уни патология бўлимига жойлаштиришди. Ўғлим Максим эса 9 август куни кесарча кесиш йўли билан туғилди. Унинг вазни 2,9 килограмм ва бўйи 50 сантиметр. У ҳақиқий баҳодир», — дейди Лилия Коновалова.\nҒарбий Қозоғистон области перинатал маркази директори ўринбосари Есет Ералин областда бундай ҳодиса биринчи марта қайд этилганини маълум қилган.\n«Бу уникал ҳодиса. Мутахассисларимиз икки чақалоқни туғдириб олишди. Онанинг анатомик ўзига хос хусусияти бор - у иккита бачадонга эга. Ҳозирда чақалоқларнинг иккиси ҳам ўзини яхши ҳис қилмоқда. Статистикага кўра, бундай ҳолатларда 50 миллион чақалоқдан фақат биттаси омон қолиши мумкин. Аммо бизда ҳаммаси яхши бўлди. Аёлнинг икки бачадони бор, ҳомила бир вақтда пайдо бўлган, лекин турли бачадонларда», дейди у.\nМарказнинг бош неонатологи Нургул Жунусова шифокорлар қизча яшаб кетиши учун қаттиқ ҳаракат қилишган.\n«Унинг нафас олиш тизими ҳали етилмаганди. Унга инкубатор орқали нафас олишга ёрдам берилди. Ҳозир эса она ўз болаларини кўкрак сути билан боқмоқда», деган у.


«Ростов» ҳужумчиси Элдор Шомуродовнинг вакили Қаҳҳор Мўминов футболчининг Европа топ-клубларига ўтиш имкониятларига баҳо берди.\n«Transfermarkt портали Элдорнинг «Ростов»га ўтганида 750 минг евро тўланганини ёзди. Аммо ундай эмас. «Ростов» Элдор учун каррасига кам тўлаган.\nҲозир у энг яхши тўпурар, яқинда шартномани узайтирди. Шу туфайли бугунги кунда трансфер қиймати ҳам ўзгача бўлиши керак. Умуман олганда футболчи учун қанча таклиф қилинса, демак унинг нархи шунча бўлади.\n«Штутгарт» 10 миллион евро атрофида, ЦСКА ҳам шунга яқин қийматни таклиф қилди. «Ростов» бу масалага қишда қайтишини билдирди. Аммо мавсум ўртасида бу осон бўлмайди.\nЭлдор ва унинг оиласи билан гаплашдим. Ёзда топ-клублардан муносиб таклиф тушса, трансферни талаб қиламиз. «Ростов» билан шартнома имзолаганимизда айнан шу ҳақда келишиб олганмиз», – деб Мўминов сўзларини келтирмоқда Россиянинг Sport сайти.\nЭлдор Шомуродов Россия чемпионатининг жорий мавсумида «Ростов» сафида 12 учрашувда 10та гол урди ва 2та голга узатма берди. У айни вақтда РПЛнинг энг яхши тўпурари бўлиб турибди. У шунингдек, Ўзбекистон терма жамоаси сафида сўнгги 6 ўйинида 6 гол уришга эришган ва терма жамоа тарихидаги энг яхши тўпурарлар қаторига кирган - 16 гол.\nАввалроқ Шомуродовга Германиянинг «Шальке-04» клуби қизиқиш билдираётгани тўғрисида хабарлар тарқалганди.\n20:26 / 05.01.2020\n16:15 / 03.01.2020\n«Fox Sports Asia» Осиёнинг энг яхши футболчисини аниқлади, Шомуродов ҳам номзодлар ичида эди